Compare Bible readings for Jayms 2 in the ABK and the RSV - Bible Society\nBelief • Demons • Faith • Oppression\nGwarnyans erbynn Faverans\n1Ow breder, na synsewgh fydh agan Arloedh gloryus Yesu Krist, gans faverans dhe neb den. 2Mar teu gour owrek y vysies ha splann y dhillas a-bervedh yn agas kuntelles, ha mar teu ynwedh den boghosek, plos y dhillas, 3ha hwi a vir orth neb a wisk an dillas splann ha leverel, ‘Esedh omma yn tyller da’, ha leverel dhe'n den boghosek, ‘Sav ena’, po ‘Esedh2:3 Esedh: War-lergh re a'n dornskrifow Esedh omma. orth ow skavell-droes’, 4a ny wrussowgh dissernya yntredhowgh ha mos ha bos breusydhyon drog agas prederow? 5Goslowewgh, ow breder veurgerys. A ny dhewisas Duw an voghosogyon y'n bys dhe vos rych yn fydh ha heryon a'n wlaskor a ambosas dhe'n re a'n kar? 6Mes hwi a dhisenoras an boghosek. A ny'gas begh an dus rych? A ny'gas tennons a-dherag lysyow breus? 7A ny vlasfemyons i an hanow da a veu gelwys warnowgh?\n8Mar kollenwowgh yn hwir an lagha ryel war-lergh an skryptor, Ty a wra kara dha hynsa kepar dell gerydh dha honan, yn ta y hwrewgh hwi. 9Mes mar plegyowgh dhe dremmynn neb den, pegh a wrewgh, ha dampnys owgh hwi gans an lagha avel peghadoryon. 10Rag neb a with an lagha yn tien mes a drebuch yn unn dra, yn tien gyllys kablus yw ev. 11Rag neb a leveris ‘Na wra avoutri’, a leveris ynwedh, ‘Na wra denladh.’ Mar ny wre'ta avoutri mes denladh a wre'ta, devedhys osta peghador erbynn an lagha. 12Yndella leverewgh hag yndella gwrewgh, kepar ha tus a vons breusys dre lagha rydhses. 13Rag an vreus a vydh heb tregeredh dhe neb na dhiskwa tregeredh. Tregeredh a drygh war vreus.\nFydh ha Gwriansow\n14Pyth yw an les, ow breder, mar lever den bos fydh ganso, mes nyns eus gwriansow? A yll fydh y selwel? 15Broder po hwoer mars yns i noeth ha heb boes pub dydh, 16ha mar lever nebonan ahanowgh dhedha, ‘Kewgh yn kres, bedhewgh toemm ha lenwys’, mes ny rowgh dhedha an taklow yw res dhe'n korf, pyth yw an les? 17Yndella ynwedh, fydh hy honan, mar nyns eus gwriansow gensi, marow yw.\n18Mes nebonan a lever, ‘Yma fydh genes jy, ha gwriansow genev vy.’ Diskwa dhymm dha fydh jy heb gwriansow, ha my a vynn diskwedhes dhis ow fydh vy der ow gwriansow. 19Ty a grys bos Duw onan. Yn ta y hwre'ta. An dhywolow ynwedh a grys, ha krena. 20A vynn'ta godhvos, a dhen koeg, bos gwag2:20 gwag: War-lergh re a'n dornskrifow marow. fydh heb gwriansow? 21A ny veu agan tas Abraham justifiys dre wriansow, hag ev owth offrynna y vab Ysak war an alter? 22Ty a wel bos fydh ow kesoberi gans y wriansow ha bos fydh kowlwrys dre wriansow. 23Ha kollenwys veu an skryptor ow leverel, ‘Abraham a grysis yn Duw ha reknys veu hemma dhodho avel ewnder’, hag y'n gelwys, ‘Koweth Duw.’ 24Ty a wel den dhe vos justifiys dre wriansow, a-der dre fydh yn unnsel. 25Hag y'n keth vaner, a ny veu Rahab an hora justifiys dre wriansow ha hi ow wolkomma an kannasow ha'ga dannvon alena dre fordh arall? 26Rag kepar dell yw an korf marow heb spyrys, yndella ynwedh, marow yw fydh heb gwriansow.


Salmow 137 (ABK) - Bible Society\nSalmow 137 ABK\n1Ryb dowrow Babylon,\nena yth esedhsyn hag oela\npan berthsyn kov ahanas, A Sion.\n2Agan telynnow a gregsyn\nwar an helyk usi ynni.\n3Rag ena an re a'gan kemmeras yn kethneth\na wovynnas dhiworthyn kan,\nha'gan tormentorys a wovynnas lowender:\n‘Kenewgh dhyn ni onan a ganow Sion.’\n4Fatell wren ni kana kan an ARLOEDH\nyn pow estren?\n5Mara'th ankovav, A Yerusalem,\nre wetthro ow leuv dhyghow.\n6Glenes ow thaves orth ow stevnik\nmar ny borthav kov ahanas,\nmar ny worrav Yerusalem\na-ugh ow fenn-lowender.\n7Porth kov, A ARLOEDH, a vebyon Edom\nyn dydh Yerusalem,\nfatell lavarsons, ‘Diswrewgh hi, diswrewgh hi dhe'n dor,\nbys dh'y selyow.’\n8A Vyrgh Babylon, re bi ty ynwedh distruys,\ngwynn y vys neb a attal dhis\nkepar dell wrussys dhyn ni.\n9Gwynn y vys neb a gemmerro dha fleghigow jy\nha'ga deghesi erbynn an veyn.


Adro dhe | Blog an Iseldiryas\nLinus ow hanow ha trigys ov vy y’n Iseldiryow. My a wrug gwaya chi dhe Aberystwyth (Kembra) en 2013, ha dhe Gardydh en mis Hedra 2015. Yth esa lower a jons genev clappya Kernowek ena awos bos kernewegva vian y’n cita.\nAn bewnans a’m dros dhe’n brastir arta, bettegyns, ha woja cors yn Ostry, my a dheuth dhe’n Iseldiryow arta. Nynj esov vy owth ajwon ken person ujy ow clappya Kernowek y’n arenebedh, ytho tybyans da yw ragov y bractisya dre’m blog vy.\nPan dhalethis vy an blog, yth esen vy ow ranna resaytys dre vras ha, treweythyow taclow academek. Nynj eus lower a dermyn genev y’n dedhyow ma ha rakhenna yth esov vy owth assaya gorra scrifow cott (100-150 ger) warnodho, pub dy’ Gwener.


Compare Bible readings for Oberow 28 in the ABK and the BCN - Bible Society\nPowl y'n Ynys Melita\n1Wosa agan bos sawys, ena ni a dhiskudhas bos an ynys henwys Melita28:1 Melita: A-lemmyn Malta.. 2Ha'n deythyogyon a dhiskwedhas dhyn kuvder dres eghenn; rag i a wrug tanses ha'gan wolkomma ni oll drefenn an glaw dhe dhalleth koedha ha yeyn o. 3Pan wrug Powl kuntell breghas a geunys ha'y worra y'n tan, sarf a dheuth yn-mes drefenn an toemmder hag omdakkya orth y leuv. 4Ha pan welas an deythyogyon an sarf ow kregi a'y leuv, i a leveris an eyl dh'y gila, ‘Yn tevri, an den ma yw moldrer re beu sawys dhiworth an mor, mes ny wrug Ewnder y asa yn few.’ 5Ena ev a shakyas an kreatur y'n tan heb godhav drog vyth; 6mes i a dhesevas y hwre hwythfi po a-dhesempis koedha marow. Mes wosa i dhe wortos hag aspia termyn hir, ha gweles na'n darva travyth koynt, i a dreylyas aga howses ha leverel y vos duw.\n7Lemmyn a-dro dhe'n le na yth esa tiryow dhe benn-soedhek an ynys henwys Publius; ev a wrug agan wolkomma ha ri dhyn gwest yn hel tri dydh. 8Dell hwarva, yth esa tas Publius a'y wrowedh ow kodhav terthennow ha'n skit. Powl a entras dhodho ha pysi, ow korra y dhiwla warnodho, ha'y sawya. 9Wosa hemma, an re erell y'n ynys ha gansa klevesow a dheuth ynwedh ha bos sawys. 10I a'gan enoras yn lies fordh, ha pan en ni parys dhe woelya i a worras a-bervedh an taklow mayth esa edhomm dhyn. gen 3 9\nPowl a Dheu dhe Rom\n11Wosa tri mis ni a voras yn gorhel a Aleksandria, re spensa an gwav y'n ynys, merkys gans sin an Evellyon28:11 Evellyon: Henn yw Kastor ha Polluks.. 12Ni a diras yn Syrakus, may hwortsyn tri dydh. 13Alena, ow koelya a-dro ni a dheuth dhe Rhegium. Wosa unn jydh, gwyns a'n soth a sevis ha'n nessa dydh ni a dheuth dhe Puteoli 14may kevsyn breder, ha ni a veu gelwys gortos gansa seyth dydh. Hag y'n for' ma ni a dheuth dhe Rom. 15An vreder neb a glewsa a-dro dhyn a dheuth alena bys yn Forum Appius ha Tri Thavern rag metya orthyn. Orth aga gweles, Powl a rassas dhe Dhuw ha kemmeres kolonn.\n16Ha pan dheuthen yn Rom, Powl a veu gesys dhe driga y honan, gans an souder esa orth y witha.\nPowl ha'n Ledyoryon Yedhowek yn Rom\n17Dell hwarva, wosa tri dydh, ev a elwis war-barth ledyoryon an Yedhewon; ha pan omguntellsens ev a leveris dhedha, ‘Breder, kyn na wrussen vy travyth erbynn an bobel na hengovyow an tasow, daskorrys veuv yn Yerusalem, prisner dhe'n Romanyon. 18Pan wrussens ow apposya i a vynnas ow delivra, drefenn na gavsons ynnov travyth ow tervynn an mernans. 19Pan gewsis an Yedhewon erbynn hemma, res o dhymm porres gelwel orth Sesar, kyn na'm beu kuhudhans vyth dhe wul erbynn ow fobel. 20Rag an acheson ma, ytho, my re'gas gelwis, rag agas gweles ha kewsel orthowgh, drefenn a-barth govenek Ysrael yw, ow bos kelmys gans an chayn ma.’ 21Hag i a leveris dhodho, ‘Ny dhegemmersyn lytherow a Yudi a-dro dhis, na ny dheuth omma denvyth a'n vreder ha derivas po kewsel drog vydh y'th kever. 22Mes ni a garsa klewes genes an pyth a brederydh; rag yn hwir, a-dro dhe'n sekt ma ni a woer y kewsir yn pub le er y bynn.’\nPowl a Bregoth yn Rom\n23I a settyas dydh ganso, hag i a dheuth yn y ji, meur aga niver. A vyttin bys yn gorthugher ev a styryas dhedha, ow toen dustuni a-dro dhe wlaskor Duw, hag owth assaya gul dhedha krysi a-dro dhe Yesu, dhiworth lagha Moyses keffrys dhiworth an brofoesi. 24Re anedha eth ha bos treylys yn aga howses der an taklow leverys, mes re erell ny gryssons. 25Hag ow tisputya an eyl orth y gila, i a dhallathas omdenna, heb bos yn akord an eyl gans y gila, wosa Powl dhe leverel unn ger diwettha, ‘Yn ewn y kewsis an Spyrys Sans der an profoes Ysay orth agas tasow, ow leverel,\n26“Ke dhe'n bobel ma dhe leverel:\nHwi a wra klewes heb konvedhes kammenn,\nha hwi a wra mires heb gweles kammenn.\n27Rag kolonn an bobel ma res eth ha bos talsogh,\nha ny glewons gans aga diwskovarn,\nhag i re dhegeas aga dewlagas;\nma na wrellens gweles nevra gans aga lagasow,\nna klewes gans aga skovornow,\nna konvedhes gans aga holonn,\nha treylya, may hwrylliv vy aga sawya.”\n28Rakhenna bedhes godhvedhys dhywgh bos an selwyans ma a Dhuw dannvenys dhe'n Jentilys, hag i a wra goslowes.’ 29Wosa ev dhe leverel hemma an Yedhewon eth dhe-ves, ow tadhla yn feur an eyl gans y gila.\n30Yth esa ev trigys ena diw vlydhen dhien yn y ji-wobrenys y honan, hag ev a wolkomma kekemmys a dheffa dhodho, 31ow pregoth gwlaskor Duw hag ow tyski an taklow a-dro dhe'n Arloedh Yesu Krist, gans pub hardhder ha heb lett.


15Ena oll an wer neb a wodhya bos aga gwragedh ow leski offrynnow dhe dhuwow erell, hag oll an gwragedh a sevi yn ogas, kuntelles meur, oll an bobel esa trigys yn Pathros yn pow Ejyp, a worthybis dhe Yeremia: 16‘A-dro dhe'n ger a gewssys dhyn yn hanow an ARLOEDH, ny woslowyn orthis. 17Yn le henna, ni a wra pup-tra re ambossyn, dhe leski ofrrynnow dhe vyghternes nev ha dinewi offrynnow diwes dhedhi, par dell wrussyn, ni ha'gan tasow, agan myghternedh, ha'gan pennsevigyon yn trevow Yuda hag yn stretow Yerusalem. Rag ena ni a'gan bo palster a voes, ha siweni heb gweles anfeus. 18Mes a-ban hedhsyn leski offrynnow dhe vyghternes nev, ha dinewi offrynnow diwes dhedhi, ny'gan bo pup-tra ha ni re beu diswrys gans an kledha ha gans an divoetter.’ 19Hag yn-medh an gwragedh, ‘Pan leskyn offrynnow dhe vyghternes nev, ha dinewi offrynnow diwes dhedhi, a wrussyn tesennow dh'y gordhya ha dinewi offrynnow diwes heb agan gwer?’\n20Ena Yeremia a leveris dhe'n bobel oll, dhe'n wer ha dhe'n benynes, ha dhe oll an bobel esa ow ri an gorthyp ma dhodho: 21‘An sakrifisow a lesksowgh yn trevow Yuda hag yn stretow Yerusalem, hwi ha'gas tasow, agas myghternedh ha'gas pennsevigyon, ha pobel an tir, a ny wrug an ARLOEDH perthi kov anedha? A ny dheuth yn y vrys? 22Ny ylli an ARLOEDH perthi na fella agas drog wriansow, ha'n taklow kasadow a wrussowgh; yndella agas tir a dheuth ha bos ynyal ha gwast ha molleth, heb annedhyas, kepar hag y'n jydh hedhyw. 23Yth yw drefenn hwi dhe leski offrynnow, ha drefenn hwi dhe begha erbynn an ARLOEDH, ha ny woslewsowgh orth lev an ARLOEDH na kerdhes yn y lagha ha'y ordenansow ha'y dhustuni, y hwarva an drogedh ma dhywgh, kepar hag y'n jydh hedhyw.’


Myrtle Updegrove was born JUN 1882 in Wrightsville, York, Pennsylvania. She was the daughter of John Updegrove and Martha Ann .\nSearch for Myrtle Updegrove in Newspapers\nJohn Updegrove was born 9 JUL 1834 in , , Pennsylvania, and died 1 MAY 1915 in Wrightsville, York, Pennsylvania. He was buried in Wrightsville, York, Pennsylvania. He was the son of John Updegraff and Mary Keech.\nMartha Ann was born 28 APR 1841 in , , Pennsylvania, and died 22 JAN 1922 in , York, Pennsylvania. She was buried in Wrightsville, York, Pennsylvania.\nChildren of Martha Ann // and John /Updegrove/ are:\nFlora Estella Updegrove was born 30 OCT 1859 in Wrightsville, York, Pennsylvania, and died 12 JUN 1931 in Harrisburg, Dauphin, Pennsylvania. She married Leander Strickler on 12 JAN 1886 in , York, Pennsylvania. He was born 27 FEB 1855 in , York, Pennsylvania, and died 16 MAR 1930 in , York, Pennsylvania. He was buried in Hellam Township, York, Pennsylvania.\nMary Ellen Updegrove was born 23 SEP 1861 in Wrightsville, York, Pennsylvania, and died 4 AUG 1902 in , York, Pennsylvania.\nElizabeth Updegrove was born ABT 1866 in Wrightsville, York, Pennsylvania.\nHoward Updegrove was born ABT 1869 in Wrightsville, York, Pennsylvania.\nLulu L Updegrove was born 14 MAR 1874 in Wrightsville, York, Pennsylvania, and died 25 JUL 1949. She married Harvey Arthur Waughtel on 28 MAY 1903 in , York, Pennsylvania. He was born 9 DEC 1879 in Chanceford Township, York, Pennsylvania, and died 1 APR 1937 in Red Lion, York, Pennsylvania. He was buried in Red Lion, York, Pennsylvania.\nJacob Oscar Updegrove was born 6 MAR 1876 in Wrightsville, York, Pennsylvania, and died 18 JUN 1958 in Wrightsville, York, Pennsylvania. He married Lida H Moore on 7 JUN 1906 in , York, Pennsylvania. She was born 15 NOV 1877 in Wrightsville, York, Pennsylvania, and died 24 AUG 1951 in Wrightsville, York, Pennsylvania. She was buried in Wrightsville, York, Pennsylvania.\nAlfred Clayton Updegrove was born 8 MAY 1879 in , York, Pennsylvania, and died 11 OCT 1918 in York, York, Pennsylvania. He married Martha Wilhelmina Sudeck on 21 APR 1916 in , York, Pennsylvania. She was born MAR 1890 in , York, Pennsylvania.\nMyrtle Updegrove was born JUN 1882 in Wrightsville, York, Pennsylvania.\nJohn Updegraff was born ABT 1800 in , , Pennsylvania.\nMary Keech was born ABT 1807 in , , Pennsylvania.\nChildren of Mary /Keech/ and John /Updegraff/ are:\nLydia Updegraff was born ABT 1827 in , , Pennsylvania.\nCatherine Updegraff was born APR 1829 in , York, Pennsylvania, and died 17 NOV 1912 in Wrightsville, York, Pennsylvania. She married John Myers on ABT 1861 in , York, Pennsylvania. He was born ABT 1814 in , , Pennsylvania.\nMartha Updegraff was born ABT 1832 in , , Pennsylvania.\nJohn Updegrove was born 9 JUL 1834 in , , Pennsylvania, and died 1 MAY 1915 in Wrightsville, York, Pennsylvania. He married Martha Ann on ABT 1859. She was born 28 APR 1841 in , , Pennsylvania, and died 22 JAN 1922 in , York, Pennsylvania. She was buried in Wrightsville, York, Pennsylvania.\nLevina Updegraff was born ABT 1837 in , , Pennsylvania.


An Beybel Sans in Kernowek (The Holy Bible in Cornish) - Page 22 - Cornwall 24\nPost by Kathlovenn » Thu Jun 30, 2011 8:42 am\nNyns yw an us restransow dhe besya war hyns gwreydhyek heb diwedh. Raghenna, res yw prest daswruthyl gwreydhyegieth, ha gasa dhe wari an pyth na wra dyghtya na fella dha edhomm.\nPost by Anselm » Fri Jul 01, 2011 7:04 am\n'daswruthyl gwreydhyegieth' ... tybyans didhan fest! Y fydh res dhymm knias kil war henna ... arta!\nPost by Anselm » Mon Jul 11, 2011 9:59 pm\nHag arta. Hag arta.\nGast gast an ast!\nPost by Anselm » Thu Jul 28, 2011 7:01 am\nRes hedhis vy gans knias. Pandra usi ow hwarvos y'n eur ma?\nPost by Kathlovenn » Thu Jul 28, 2011 8:36 pm\nGolvan hag Evertype re beu ow knias, hag y re drewas aga Bibel yn mes. Ober dhe voy marthys, drefenn y dhe skonya pub ger Kernewek skrifys kyns Tregear, dell hevel. Prag y hwrons y henna?\nLast edited by Kathlovenn on Thu Jul 28, 2011 11:13 pm, edited 1 time in total.\nPost by factotum » Thu Jul 28, 2011 11:10 pm\nHeb mar ev a vydh "collectors item" ha "curiosity" dhe'n re a's kar, hag a vynn spene arghans warnedhe. Mez yn gwiryonedh piw omma a vynn y brene, po y redye? Dres oll awoz boz brassa rann an Bibel treylyz seulabryz.\nPost by Kathlovenn » Fri Jul 29, 2011 7:37 am\nMy a dyb y vos moy dhe les ages henna. Ny wonn prag poran, mes yma dhe Nicholas y dowl y honan dhe dhaswruthyl Kernewek war fondyans diffrans dhe bubonan arall. Yth yw dhe les gweles fatell wra ev hemma.\nDeg peuns war dewgens yw pris resnadow rag ober meur a'n par ma, mes yth yw kales dhymm kavoes an myns na diwweyth. Gwell yw genev gortos dyllans an bibel arall ha dewis pyneyl a garaf an gwella.\nLast edited by Kathlovenn on Fri Jul 29, 2011 8:35 am, edited 1 time in total.\nPost by Kathlovenn » Fri Jul 29, 2011 7:57 am\nUnn dra ny gonvedhav. Prag y skrifsons y yn Sowsnek war kudhlenn an lyver Kernewek ma?\nPost by carrek » Fri Jul 29, 2011 11:09 am\nKyn na vo onen unver gen an peth a wra ev predery dhe vos an gwella fordh dhe dhasserhy agan tavas, dhe'n lyha ma ev ow cul neppeth.\nPost by factotum » Fri Jul 29, 2011 1:49 pm\nNebonan na yll redye na konvedhez 'blurb' an gudhlenn (a pe henna yn Kerneweg yn unig), fatell a alse den a'n par-na kavoez skant travyth yn mes a'n lyver y honan? Hemm a dhiskwe yn apert fatell yw hemma lyver abarth kuntelloryon yn le kernewegoryon. Ha my a wovynn arte, piw omma yw parez dh'y brene?\nPost by Anselm » Sat Jul 30, 2011 12:07 pm\nY hallsa bones gis da dalleth dyski an yeth. Ott prag y ros Henna Horgi kymmyas treylya an Bibel the Gembrek. Y feu gorrys dew dhasskrif, onan Sowsnek hag onan Kembrek, yn pub eglos plyw, 'that by the diligent comparison of the same', may fe essa dhe'n Gembryon dones dhe'n Sowsnek.\nPost by Anselm » Sat Aug 13, 2011 10:03 am\nOttomma dalleth an nessa sedhek, yn-unn worfenna gans gemm a non sequitur:\nMark: A yllyn dos dhe’n sprus arta?\nJenefer: Pyth yw linenn an isella rag puphuni?\nNeil: Ottomma diw furv kessoylyansek, haval an eyl orth y ben.\nNicholas: A-ji seythun y hallser aga gorra war-barth.\nMark: Piw yw skriforyon KS ha KD?\nBen: Rag KD, Albert ha my, gans taklow diworth Rod, Tony Snell ha Dan Prohaska.\nNeil: Rag KS, Nicholas, my, Dan Prohaska ha Michael Everson.\nNicholas: Ynwedh Ray Chubb, Craig Weatherhill, Eddie Climo, Bernard Deacon, hag erell.\nKen: Py lies a’n re na a gews Kernewek yn freth?\nMark: A yll an dhiw furv ma bos gorrys war-barth?\nRod: Nebes tus a vynn kavoes kessoylyans avel unn furv; re erell ny vynnons.\nNicholas: An unn furv a vydh rag an termyn a dheu. Rag an termyn tus a yll pesya gans aga furv veurgerys.\nNeil: Yma peder furv a lytherennans yn Bretonek.\nKen: Dhymmo nyns yw da na KS na KD. KS yw selys war dybyansow Nicholas, tybyansow hag yw kamm. KD, kynth yw profys yn maner gwell, yw re efan; ny styr poran fatell syns Kernewek Kres ha Kernewek Diwedhes war-barth.\nFrances: Yw dha dybyans gwel minority?\nKen: Marnas y’n bagas ma.\nNeil: Yw semlant dhe les dhis?\nKen: Nag yw, dre vras.\nBen: Res yw mantolla semlant ha yethonieth. Ny wrussyn mires kemmys orth yethonieth.\nNicholas: KS yw selys war Lhuyd, Jenner ha Nance.\nHilary: Eus digraphs yn KK? Fatell yw diskwedhys hirder bogalennow? Eus lytherennow didros yn KK?\nKen: Eus; yma\n<th> ha <dh>, rag ensampel. Yma rewlys rag godhvos hirder bogalennow. Mes nyns eus lytherennow didros.\nHilary: Pyth yw <oe>, ytho?</oe>\nKen: Mayn dhe dhiskwedhes /o/; nyns eus omma lytherenn dhidros.\nBen: A dhisplegyas an poynt ma yn funys.\nNeil: Yma usverkow yn KS (hag yn KD), mes y hyllons bos ankevys. Yma <gw> yn KS. Usverkow to a vydh devnydhys yn geryow avel côp ha shâp rag diskwedhes bos hir an vogalenn.</gw>\nNicholas: KS yw selys war dhew rewl: (a) war furvyow hengovek; (b) rag kavoes kolm ynter an skrif ha’n sonyow.\nKen: A nyns yw an usverkow res aga devnydhya?\nRod: Ny garav usverkow. A ny yllons bos usys rag dyski hepken?\nNicholas: Yma usverkow yn lies taves.\nPost by Anselm » Sat Aug 13, 2011 11:00 am\nTamm hwath ...\n'Mark: A vynnyn mos yn-rag gans kessoylyans nowydh?\nBen: Brassa rann an dus ny garons usverkow. Ny wrussyn ni kemmys a dhevnydh a usverkow.\nNeil: An re yw erbynn usverkow yw an re neb a vynn Kernewek dhe vos dihaval diworth Sowsnek.\nJenefer: Ny gar Polin usverkow.\nNicholas: My a woer gul usverkow ow kul devnydh a jynn Mac.\nKen: Kernewek Kres ha Kernewek Diwedhes yw pur dhihaval.\nNicholas: (ow karma) NYNS YW HEMMA GWIR!\nHilary: Unnver ov gans Nicholas.\nRod: Ny grysav bos kemmys a dhyffrans.\nNicholas: Mar pydh gwrys gorgessoylyans, y fia res sevel bagas-oberi dhe wruthyl hemma, dre seythunweyth. My a woer piw a via an eseli, hwegh war bub tu.\nMark: Ytho, ni a yll mos yn-rag ow profya gorgessoylyans.\nJenefer: Res via govynn tybyansow an re nag usi omma.\nMark: Martesen y fia termyn dhe wul hemma.\nBen: Ni a wrug KD drefenn bos taklow na geryn yn KS. Gorgessoylyans a allsa bos gwrys, mes ny via gwiw y wul heb klywes a’n Dessedhek; ha nyns yw an bagas ma [an bagas y’n stevell] mantollys. Nyns yw an Argerdh hewel.\nJenefer: An ober war KS ha KD re beu gwrys heb kewsel orth an Desedhek.\nNicholas: (a lenn devynn an ragskrif a-barth Kernowak).\nRod: Py kansrann a’n bobel a vynn treylya furv?'\nPost by Anselm » Sat Aug 13, 2011 11:01 am\nHa tamm hwath arta ...\n'Jenefer: Rann vrassa a vynn gwitha dh’y furv. Yth esa nebes tus yn Tremogh parys dhe dhegemmeres kessoylyans.\nNicholas: Ni a dhallathas oberi war KS yn mis Gwynngala.\nJenefer: Ytho yma dewis ynter (a) kessoylyans po (b) gwitha furv vyw.\nBen: Kessoylyans a wra gwannhe an savla.\nHilary: Dre happ yth yw dewis py furv a dhysk tus.\nRod: (dhe Ken). Osta parys dhe wul chanjyow dhe KK?\nKen: Mars yns gwellheansow.\nFrances: Eus gwellheansow yn KS po yn KD a yll bos gorrys yn KK?\nKen: Nag eus.\nNeil: An pyth yw gwelys avel “gwellheans” yw dihaval dhe buphuni.\nNi a esedhas orth teyr moes:\nMark, Jenefer hag Elizabeth ow kewsel Sowsnek;\nNeil, Nicholas ha Frances ow kewsel Sowsnek;\nRod, Hilary, Ben ha Ken ow klappya Kernewek.\nMark: Pandr’a wren an dohajydh ma?\nRod: Yn-dann vaystri an Desedhek yth on.\nMark: Gwell via dhe’n Desedhek kewsel genen.\nNicholas: An dewis yw ynter kessoylyans po furv vyw.\nNeil: Pyth a via “gwellheans” rag KK?\nKen: Gorra <z> ynno.</z>\nHilary: Pandr’usi an Desedhek ow kortos diworthyn?\nJenefer: An Desedhek a vynn godhvos fatell vydh an sywyans profys dhe’n Gernewegoryon, ha fatell vydh degemmerys gansa. Yma nebes tus na virons orth kessoylyans y’n eur ma, mes a pe onan profys yn sad, y fiens ow mires orto.\nNeil: Yma tus ow kwari “yar”.\nNicholas: Ny woer an werin gwruthyl lytherennans.\nHilary: An Gernewegoryon a grys y fydh neppyth gorrys warnedha. Ny brederons orth kessoylyans.\nKen: Ymons ow skoedhya an furv a wrussons dyski.\nBen: Nyns on rann ahanan nep-tu, awos agan bos gwrioryon a furvyow. Ny via fur leverel dhe’n Desedhek bos agan hwans gul kessoylyans.\nNeil: Ny via fur y wul kyns kewsel gans an Desedhek.\nJenefer: A yllyn kewsel a-dro dhe’n tybyans a wul gorgessoylyans?\nNicholas: Ny yllyn y wul lemmyn.\nHilary: Kessoylyans a via da rag “yaghhe an trogh”.\nMark: (dhe Ken) A grysydh jy yn kessoylyans?\nKen: An gostenn yw dhe gavoes an gwella Kernewek dell yllir; nyns yw dhe wellhe an trogh.\nBen: A ny via gwell kavoes neppyth degemmeradow?\nFrances: A pe dhyn kadoryer, y fia ow kul derivas a’n kuntelles ma. A yll puphuni gul derivas y honan?\nNeil: A vynn Rod bos kadoryer?\nRod: Na vynnav.\nBen: A vynn Hilary?\nHilary: Na vynnav.\nKen: An derivas a yll bos gwrys gans Jenefer hag Elizabeth, ha chekkys gans an eseli.\nMark: A via hemma da gans an Desedhek?\nNicholas: A ny via berrheans gwell?\nElizabeth: Ny’gan beus termyn dhe wul gwiasva igor dhe’n oll.\nJenefer: Ni a yll ri agas trigvaow dhe’n Desedhek.\nNicholas: Bys y’n eur ma, ny glywsyn travyth diworta.\nMark: Nyns eus edhomm a gadoryer, ytho.\nNicholas: Res yw leverel dhe’n Desedhek bos omma tus neb a garsa gweles kessoylyans.\nBen: Eus govynnow erell diworth an Desedhek?\nMark: Eus; fatell vydh an ervirans degemmerys gans an bobel?\nBen: Res yw profya an ervirans yn pur gosel. Yma hwedhlow ow mos a-dro lemmyn. Ny via da y brofya avel “an gwella furv bythkweth a Gernewek”.\nHilary: Unnsys yw puptra.\nNeil: Res yw dhe buphuni kelli.\nHilary: Unnver ov.\nFrances: An Argerdh yw dhe skoellya puptra.\nMark: A yllyn lemmyn kewsel a-dro dhe KS ha KD?\nBen: Ny welis an diwettha dyllans a Gernowak. Pan wrussyn KD, y tallethsyn gans KK; ny vynnen vy nag Albert gwruthyl furv “nowydh”. An dyffrans ynter KS ha KD yw fatell yw gwrys kessoylyans. KS a dhewisis blydhen (1611). Nyns eus lytherennans arall sevys war Gwrians an Bys. Yma ynno gramer an oes na. Rannow an gramer a Gernewek Kres re beu kellys; rag ensampel, gansa yw profys yn le ganso; hemm yw dhe nagha devnydhyoryon KK ha KU. Ny wra KS vri orth Kernewek an Ordinali, nag orth an sonyow kyns an prosodic shift. Pan profis <eu> yn le <ue>, y feuv neghys. Ny vynn gwrioryon KS gweles taklow kevys yn KK.</ue></eu>\nNicholas: Ny via resistans erbynn <eu>.</eu>\nHilary: KU ha KK yw lytherennansow dihaval. Ny welav dyffrans bras ynter Origo Mundi ha Gwrians an Bys. Y hyllir kavoes moy a furvyow dihaval y’n yeth kewsys ages y’n yeth skrifys.\nBen: My a garsa gweles ganso skrifys, ha gansa, gansans ha gans anji avel furvyow kewsys.\nHilary: Yma an lytherennans ow tannvon styr.\nNicholas: Kavoes furvyow dihaval yw da lowr. Mes py onan a vydh dyskys?\nKen: Esya yw dhe nebonan mos war-rag ages war-dhelergh; ytho y tal dhe lytherennans bos kottha.\nNeil: KS a syns furvyow ha koth ha nowydh.\nNicholas: Nyns yw KS marnas profyans.\nNeil: Yma nebes tus hag a wra devnydh a KK ow kewsel orthyn.\nNicholas: Nyns yw Ebrow semitek namoy.\nPost by Anselm » Thu Sep 15, 2011 9:47 pm\nNa fors fatell vo, y fydh res dhyn gortos pell lowr rag gweles a vo chons dhe An Beybel Sans delenwel war agan yeth. Herwydh an pyth a welis vy ow mires y'n lyver, ny vynnsen vy gorra ow arghans warnodho.


Kernow - Wikipedia\n(Baner) (Kota arvow)\nLavar: Onan hag Oll\nGwlaskor Ruwvaneth Unys\nBrassa tre Sen Ostell\nEnep 3 563 km²\nDosedh 556 000\n- Sommen (2016)\n556 000 triger\nYeth sodhogel Nagonan;\nSowsnek (de facto);\nKernowek (avel taves ranndiryel)\nEsedhow yn Senedh an RU 6 ES\nTasogyon Sen Pyran (5 Meurth)\nSen Myghal (29 Gwynngala)\nMil kenedhlek Palores\nKernow yw kenedhel ha dugeth y'n soth west a Vreten Veur y'n Ruwvaneth Unys. Yma hy emlow gen an Mor Keltek dhe'n north, an Mor Bretannek dhe'n soth, ha Dewnens konteth Pow Sows dhe'n est. Truru yw hy fenncita.\nAn wlaskor geltek anserhek a Gernow a wrug omdhiskwedhes woja perhenegy Dumnonia gans an Sowson yn 8ves kansblydhen. A-dro dhe'n 11ves kansblydhen, Kernow a veu sugnys yn Kurun Pow Sows, kensa avel yurleth, ena avel dugeth. An 16ves kansblydhen a welas sordyansow warbynn rewl Pow Sows, ha peryl rag an yeth kenedhlek, Kernowek. Warbynn an 18ves kansblydhen, Kernow o gyllys ewngemyskys gen Pow Sows, ha namna verwis an yeth.\nHedhyw, yma Kernow ow pesya mentena hy gonisogeth, ertach ha yeth dyblans, hag yma lies bagas ha meur a Gernowyon ow kul kaskergh rag ajon a Gernow avel kenedhel ha'n Gernowyon avel pobel.\n1 Istori Kernow\n4 Kevrennow Pervedhel\nIstori Kernow[golegi | pennfenten]\nErthygel leun a vanylyon: Istori Kernow\nMen an Toll\nYth esa pobel ow pewa yn desedhans Kernow arnowydh a-dhia 10,000 vledhen kyns Krist. Leun a bobel o Kernow yn Oos Brons; i a wrug an niver meur a grugow, torrow ha donsow meyn y'n pow.\nKernow o an devedhyans chyf rag sten yn bys an Mor Kresdorel. Ena an yeth keltek o an tavas unnik kewsys yn Breten Veur. Yth esa an looth "Dumnoniorum" ow triga yn Dewnans ha Kernow. Yn 43 a'n Oos Kemmyn, an Romanyon a dryghas Vreten Veur, mes ny varsons i bewnansow an Gernowyon nameur. Yn 410 OK y hasas an lyjyons an enys, ha wosa henna yth o res dhe'n Geltyon defendya aga honan erbynn omsettyansow. Ny gewsir Latin gans an werin namoy, mes yeth Vrythonek an dus a Vreten Veur a worta yn few. Lies Brython a asas an enys rag Breten nowyth a-dreus an Chanel, Breten Vian.\nWosa an Romanyon dhe dhiberth, an Sowson a omsettyas Vreten Veur yn skon. Y'n keth termyn, an Wodhyli a drevesigas yn Alban, Enys Manow, ha Dehowbarth Kembra. Yth esa myghternedh Kernow (po myghternedh an Dhumnonii) ow reynya dres Dewnans ha Kernow. Yn 577 OK, kas orth Deorham, ogas dhe Vristol, a asas an Vrythonyon a-gledhbarth (an Gembroyon) a Vrythonyon a-dheghowbarth (an Gernowyon po West-Kembroyon). Yth esa an Sowson ow pyghanhe tiredh Kernow tamm ha tamm, bys 936 OK, pan dhesedhas an myghtern Sowsnek Æðelstán an amal kernowek orth an Tamer. Yn 1337, Edward III a fondyas Dugeth Kernow rag pe rentow dh'y vap, an Pryns Du.\nYth esa rebellyans yn 1497 gans Mighal an Gov ha Tommas Flamank avel hembrenkysi. Hanter kansbledhen wosa, yth esa Omsav an Lyver Pysadow yn 1549 erbynn an lyvrow pysadow hag o nowyth, protestant hag y'n yeth Sowsnek. An brassa rann a'n Gernowyon a skoodhya an kaws ryal erbynn Senedh Westminster y'n 17ves kansbledhen. Teyr has a veu omledhys yn Kernow yn 1642 ha 1644.\nTamm ha tamm, eglos an Vethodysi a dheuth ha bos eglos an brassa niver a'n werin Gernowek. Y'n 18ves ha 19ves kansbledhenyow, termyn Humphry Davy ha Richard Trevithick, yth esa hwel balyow ow tevi ha diwysyans Kernowek ow tisplegya. Mes an diwysyans sten a veu gwannhes y'n 19ves kansblydhen, ha lies den bal a Gernow a waya dreus an mor dhe'n Statys Unys, Ostrali (yn arbennek Konna-tir Yorke yn Soth Ostrali), Afrika Dehow, Meksiko ha gwlasow erel.\nAn dasserhyans Kernowek a dhallathas yn 1904. Gorsedh Kernow ha Kuntellesow Kernow Goth a avonsyas gnas geltek a Gernow y'n termyn ma. Hwel sten, pyskessa, ha gonisogeth an tir re nahas a-dhia Nessa Bresel an Bys. Ytho, erbysieth an pow yw pupprys moy serhek war dornyaseth, awos an tirwelyow arvorek bryntin usi omma. An Unyans Europek a aswonnis esow erbysiethek Kernow ow ri dhedhi savla Amkan Onan.\nGwlasegeth[golegi | pennfenten]\nErthygel leun a vanylyon: Politegieth Kernow.\nYma 87 esel dhe Gonsel Kernow, a's teves hengov a bolitegoryon anserhek ha livrel. Kernow yw Dugeth rynnys yn dew dyller konsel, konsel an tir meur, ha konsel Syllan. Y'n termyn eus passyes y fia Kernow rynnys yn ranndiryow, ha kyns henna yn kontethow. A-dhia 2021 yth yw an Parti Gwithadorek an brassa parti y'n konsel, kyn na gavsons majorita a votys. Yma dhe Gernow hwegh esel yn Senedh an Ruvaneth Unys.\nDoronieth[golegi | pennfenten]\nErthygel leun a vanylyon: Doronieth Kernow.\nKernow yw konna-tir fest yn soth-west Enys Vreten Veur. Dowr Tamer a wra an amal yntra Kernow hag an gonteth Sowsnek a Dhewnans y'n howldrehevel. Ottomma tiredh Kernow orth ledanna, gans 75 km. A-dhehowbarth yma'n Chanel, hag a-gledhbarth hag y'n howlsedhes yma Mor Havren ha'n Mor Keltek. Tir garow yw pervedh an pow, a-ban yw ystynnans a Woon Esk ha Dartmoor Bronn Wennili, 419 m. Dowr Tamer yw an brassa avon; yn mysk an erel yma Avon Kammel, Avon Fowydh, hag Avon Fal. Kernow yw geryes da awos hy threthow ha kewer dom.\nKevrennow Pervedhel[golegi | pennfenten]\nTrevow yn Kernow\nAdhyskans yn Kernow\nHendhyskans yn Kernow\nan Myghtern Arthur\nKryjyans yn Kernow\nEglos an Vethodysi\nEglos Katholik Romanek\nEglos Pow Sows\nLien Kernowek ha Kernowek\nLyenn yn Sowsnek a Gernow\nNoswikorieth yn Kernow\nPlassow yn Kernow\nPyskek yn Kernow\nRol a Dus a Gernow\nAlban | Breten Vian | Iwerdhon | Kembra | Kernow | Manow\nGwelewgh ynwedh: Keltyon · Yethow Keltek\nDiwettha golegyans an folen ma a veu an 30 Du 2021, dhe 05:51.


Yeremia 22 (ABK) - Bible Society\nYeremia 22 ABK\nYnnians dhe Gemmeres Edrek\n1Yndellma y lever an ARLOEDH: Ke yn-nans dhe ji myghtern Yuda ha kewsel ena an ger ma, 2ha lavar, Klew ger an ARLOEDH, A vyghtern Yuda esedhys war dron Davydh, ty ha'th servysi ha dha bobel neb a enter a-ji dhe'n yetow ma: 3Yndellma y lever an ARLOEDH: Gwrewgh gwirvreus hag ewnder, ha delivrewgh a-dhiworth dorn an arwasker an den a veu dalghennys. Ha na wrewgh kammhynseth na freudh dhe'n alyon, an omdhivas, na'n wedhwes, po skoellya goes gwiryon y'n tyller ma. 4Rag mar kwrewgh herwydh an ger ma, ena a-ji dhe yetow an chi ma myghternedh a enter neb a esedh war dron Davydh, ow marghogeth yn charettow ha war vergh, i ha'ga servysi, ha'ga fobel 5Mes mar ny woslewowgh orth an geryow ma, my a de re'm honan, yn-medh an ARLOEDH, y fydh an chi ma magor. 6Rag yndellma y lever an ARLOEDHa-dro dhe ji myghtern Yuda:\nTy yw avel Gilead dhymm,\navel penn Lebanon;\nbyttegyns my a'th wra difeyth,\n7Ha my a bareus distruoryon er dha bynn,\npeub gans y arvow;\ni a derr dha geder dewisys\nha'ga thewlel y'n tan.\n8Ha lies kenedhel a dremen an sita ma, ha leverel an eyl dh'y gila, ‘Prag y hwrug an ARLOEDHyndellma dhe'n sita veur ma?’ 9Ena i a worthyp, Drefenn i dhe asa kevambos an ARLOEDH aga Duw ha gordhya duwow erell, ha'ga servya.\n10Na oelewgh rag an marow,22:10 an marow: henn yw myghtern Yosia.\nna kyni ragdho;\nmes oelewgh ragdho ev22:10 ragdho ev: Shallum mab Yosia. neb a yn-mes,\nrag ny dhehwel namoy,\nna gweles tir y enesigeth.\nBreus erbynn Myghternedh Dhrog\n11Rag yndellma y lever an ARLOEDH a-dro dhe Shallum mab Yosia myghtern Yuda a reynyas yn le Yosia, hag eth yn-mes a'n tyller ma; ny dhehwel omma arta, 12mes ev a verow y'n tyller ma'n dugons yn keth, ha ny wel an tir ma namoy.\n13Go-ev a dhrehav y ji dre anewnder,\nha'y jambouryow dre gammhynseth;\nneb a wra dh'y gentrevek lavurya heb gober,\nheb ri travyth dhodho rag y lavur;\n14neb a lever, ‘My a dhrehav dhe'm honan chi efan\ngans chambouryow gwarthav ledan’,\nhag a dregh fenestri ragdho,\nha'y nen a gederwydh,\nhag urys gans vermeyl.\n15A wre'ta reynya\ndrefenn ty dhe dhrehevel gans keder moy es dell wra tus erell?\nA ny wrug dha das dybri hag eva,\nha gul gwirvreus hag ewnder?\nEna yth o da ganso.\n16Ev a varnas ken an boghosek ha'n edhommek;\nhag ena yth o da ganso.\nA nyns yw hemma ow aswonn?\n17Mes nyns yw dha dhewlagas ha'th kolonn\nmarnas rag gwayn anewn,\nha rag skoellya goes gwiryon,\nha rag gul arwask ha freudh.\n18Ytho, yndellma y lever an ARLOEDH a-dro dhe Yehoyakim mab Yosia myghtern Yuda:\nNy alarons ragdho, ow leverel,\n‘Ogh ow broder!’ po ‘Ogh ow hwoer!’\nNy alarons ragdho,\now leverel, ‘Ogh arloedh!’ po, ‘Ogh y veuredh!’\n19Ev a vydh ynkleudhys gans ynkleudhyans asen,\ndraylys yn-rag ha tewlys a-ves dhe yetow Yerusalem.\n20Yskynn bys yn Lebanon ha kri;\nha drehav dha lev yn Bashan,\nkri a-dhiworth Abarim;\nrag oll dha garoryon yw distruys.\n21My a gewsis er dha bynn y'th sewena,\nmes ty a leveris, ‘Ny woslowav.’\nHemma re beu dha fordh a'th yowynkneth,\nrag ny woslewsys orth ow lev.\n22An gwyns a dheber oll dha vugeledh,\nha dha garoryon a yn kethneth;\nena ty a' fydh meth ha disenor\ndrefenn dha dhrogedh.\n23A annedhyades Lebanon\nneythys y'n kederwydh,\nassa wre'ta kyni pan dheu gloesow warnas,\npoen avel gwreg yn gwelivos!\nBreus erbynn Konia\n24Dell vewav, yn-medh an ARLOEDH, kyn fe Konia mab Yehoyakim myghtern Yuda bysow ow leuv dhyghow, hwath alena my a'th torrsa 25ha dha ri yn dorn an re a hwila dha vewnans, hag yn dorn an re a berthydh own anedha – yn dorn Nebukadnessar myghtern Babylon, hag yn dorn an Kaldeanys. 26Ha my a'th tewl yn-mes, ha'th vamm a'th dineythis, bys yn pow arall, le ma na veus dineythys, hag ena ty a verow. 27Mes ny dhehwelons dhe'n tir may yeunons dehweles dhodho.\n28Yw an gour ma, Konia, pott pri terrys,\nlester ma nag eus plesour ynno?\nPrag yth yns tewlys yn-mes, ev ha'y has,\nha tewlys yn tir na aswonnons?\n29A dor, dor, dor,\nklew ger an ARLOEDH.\n30Yndellma y lever an ARLOEDH,\nSkrifewgh an gour ma avel anvap,\ngour na sewen yn y dhydhyow;\nrag ny sewen nagonan a'y has,\ndhe esedha war dron Davydh,\nna rewlya arta yn Yuda.


Compare Bible readings for 1 Samuel 24 in the ABK and the KJV - Bible Society\n1 Samuel24 ABK\nDavydh a Spar Bewnans Sowl\n1Pan dhehwelis Sowl dhiworth helghya an Filistysi, y feu derivys dhodho, ‘Awotta, yma Davydh yn gwylvos En-gedi.’24:1 Y'n Septuagint, an Syriek ha'n Vulgat, 24:1 bys 22 yw niverys 24:2 bys 23. 2Ena Sowl a gemmeras tri mil wour dewisys mes a oll Ysrael, ha mos dhe hwilas Davydh ha'y wer war garregi an gever gwyls. 3Ev a dheuth dhe gorlannow an deves ryb an fordh, mayth esa kav; ha Sowl eth a-bervedh dhe gudha y dhewdroes. Lemmyn yth esa Davydh ha'y wer owth esedha a-ji dhe dhowna rannow an kav. 4Gwer Davydh a leveris dhodho, ‘Otta an jydh may leveris an ARLOEDH dhis anodho, “My a dhelirv dha eskar a-berth y'th leuv, ha ty a wra dhodho kepar dell hevel da dhis.” ’ Ena Davydh eth ha treghi dhe-ves lostenn mantell Sowl yn-dann gel. 5Wosa henna Davydh a veu gweskys dhe'n golonn, drefenn ev dhe dreghi dhe-ves lostenn mantell Sowl. 6YN-medh ev dh'y wer, ‘An ARLOEDH difenn my dhe wul hemma dhe'm arloedh, untys an ARLOEDH, owth ystynn ow leuv er y bynn; rag ev yw untys an ARLOEDH.’ 7Ytho Davydh a geredhis y wer gans an geryow ma, ha ny's gasas dhe sevel erbynn Sowl. Ena Sowl a sevis ha gasa an kav, ha mos war y fordh.\n8Ena Davydh a sevis ha mos yn-mes a'n kav ha gelwel war-lergh Sowl, ow leverel, ‘Ow arloedh an myghtern.’ Ha pan dreylyas Sowl war-dhelergh, Davydh a blegyas gans y fas troha'n leur, ha plegya dhe'n dor. 9Yn-medh Davydh dhe Sowl, ‘Prag y hwoslowydh orth geryow an re a lever, “Otta Davydh a hwila gul drog dhis?” 10Y'n jydh hedhyw dha dhewlagas re welas fatell y'th ros an ARLOEDH a-berth y'm leuv a-ji dhe'n kav; ha leverys veu dhymm dhe'th ladha; mes my a'th sparyas. Yn-medhav “Ny vynnav ystynn ow leuv erbynn ow arloedh; rag ev yw untys an ARLOEDH.” 11Mir, ow thas, mir orth lostenn dha vantell y'm leuv; rag drefenn my dhe dreghi dhe-ves lostenn dha vantell, ha ny'th ledhis, ty a woer ha gweles yn sur nag eus na drog na trayturi y'm leuv. Ny beghis er dha bynn, kynth esos orth ow helghya dhe gemmeres ow bewnans. 12Re vreusso an ARLOEDH yntra my ha ty. Re dallo an ARLOEDH dial ragov warnas; mes ny vydh ow leuv er dha bynn. 13Kepar dell lever henlavar an dus koth, “Dhiworth tebelwesyon a dheuth yn-rag sherewynsi”; mes ny vydh ow leuv er dha bynn. 14War-lergh piw a dheuva myghtern Ysrael yn-mes? War-lergh piw esos ow helghya? War-lergh ki marow? War-lergh hwannenn? 15Rakhenna re bo an ARLOEDH breusyas, ha breusi yntra my ha ty, ha gweles, ha pledya ow hen, ha'm delivra mes a'th leuv.’\n16Wosa Davydh dhe worfenna kewsel an geryow ma orth Sowl, Sowl a leveris, ‘Yw hemma dha lev, ow mab Davydh?’ Ha Sowl a dhrehevis y lev hag oela. 17Yn-medh ev dhe Davydh, ‘Ty yw moy gwiryon agesov; rag ty re'm dyghtyas yn ta, mes my re'th tyghtyas yn trog. 18Y'n jydh hedhyw ty re dhiskwedhas fatell dhyghtsys genev yn ta; rag ny'm ledhsys pan y'm delivras an ARLOEDH a-berth y'th leuv. 19Rag piw re gavas eskar, ha dannvon an eskar dhe-ves yn saw? Ytho re'th tallo an ARLOEDH gans dader rag an pyth re wrussys dhymm y'n jydh hedhyw. 20Lemmyn my a woer yn ta ty dhe vos yn sur myghtern war Ysrael, hag y fydh gwlaskor Ysrael fastys y'th leuv. 21To lemmyn dhymm re'n ARLOEDH, na dreghydh dhe-ves ow has war ow lergh, na distrui ow hanow mes a ji ow thas.’ 22Ytho Davydh a dos dhe Sowl. Ena Sowl eth dh'y dre; mes Davydh ha'y wer eth yn-bann dhe'n skons.


Compare Bible readings for 2 Korinth 7 in the ABK and the CEV - Bible Society\n2 Korinth 7 ABK\n1Rakhenna a-ban eus dhyn an ambosow ma, karadowyon, gwren glanhe agan honan dhiworth pub defolans a gig hag a spyrys, ow kul dhe sansoleth bos perfydh y'n own a Dhuw.\nJoy Powl orth Edrek an Eglos\n2Gwrewgh spas ragon yn agas kolonnow; ny gammwrussyn erbynn denvyth, ny pystigsyn denvyth gans mona7:2 ny pystigsyn denvyth gans mona: Po ny legrysyn denvyth., ny doellsyn denvyth. 3Ny lavarav hemma rag agas dampnya; seulabrys my re leveris agas bos yn agan kolonnow, dhe verwel war-barth ha dhe vewa war-barth. 4Hardhder meur a'm beus orthowgh hwi; meur yw ow bostyans ynnowgh. My re beu lenwys a gonfort; yn oll agan galar ow joy a balsha.\n5Yn tevri, pan dheuthen ni yn Masedonia nyns esa dh'agan korf powes vyth, mes galar a berthsyn ni yn pub fordh; strifow a-ves ahanan, own a-ji dhyn. 6Mes Duw, neb a gonfort an re uvel, a'gan konfortyas dre dhevedhyans Titus; 7ha nyns o unnsel der y dhevedhyans, mes ynwedh der an konfort may feu ev konfortys a-dro dhywgh; ev a dherivas dhyn a-dro dh'agas hwans freth, agas kynvann, agas gwres a-barth dhymm, may lowenhis vy dhe voy. 8Rag mara'gas keudhis vy der ow lyther, ny'm beus edrek; kynth y'm bo edrek yn tevri, rag my a wel ow lyther dh'agas keudhi, mes unnsel a verr spas. 9Lemmyn my a lowenha; ny'n gwrav drefenn agas bos keudhys, mes drefenn agas bos keudhys dhe edrek; rag duwek o agas keudh, ma na vewgh hwi pystigys kammenn genen. 10Rag keudh duwek a ober edrek heb govisyon, bys yn selwyans; mes keudh a'n bys a ober mernans. 11Otta lemmyn, an keudh duwek ma, dredho pana frethter a veu oberys ynnowgh, pana omaskusyans, pana sorrvann, pana own, pana hwans ter, pana dhiwysygneth, pana gessydhyans. Yn pup-tra hwi re ombrovas ankablus y'n mater ma. 12Ytho, kyn skrifis vy dhywgh, nyns o drefenn an den a wrussa kamm, na drefenn an den a wodhavsa an kamm, mes may fe diskwedhys dhywgh dherag Duw agas diwysygneth a'gan govis. 13Dre hemma ni re beu konfortys.\nMes moy es agan konfort, ni a lowenhas hwath moy drefenn joy Titus, hag a veu disyghys y spyrys genowgh hwi oll; 14rag mar postis vy dhodho a-dro dhywgh, ny'm beu meth, mes par dell o gwir an traow oll a leversyn dhywgh, keffrys agan bostyans dhe Titus re beu prevys gwir. 15Hag ystynnys dhywgh dhe voy yw y golonn hag ev ow perthi kov agas bos gostydh, hwi oll, pan y'n degemmersowgh gans own ha krena. 16My a lowenha y'm beus fydhyans leun ynnowgh.


Compare Bible readings for Romanyon 12 in the ABK and the CEV - Bible Society\n1My a'gas pys, a vreder, dre dregeredh Duw, may proffyowgh agas korf avel sakrifis bew, sans, plegadow dhe Dhuw, hag yth yw agas gwir wonis spyrysek; 2ha na vedhewgh keskonformys orth an oes ma, mes bedhewgh dasformys dre nowydhheans an brys, rag may preffowgh pandra yw bodh Duw, hag yw da ha plegadow ha perfydh.\n9Gwres kerensa bos gwiryon; kesewgh an drog, glenewgh orth an da; 10ow kara an eyl y gila, yn keskerensa, ow kesstrivya an eyl gans y gila ow tiskwedhes enor; 11yn diwysykter heb sygerneth, yn spyrys owth enowi, ow servya an Arloedh, 12yn govenek ow lowenhe, yn galar ow tiskwedhes perthyans, ow pesya yn tiwysyk yn pysadow, 13ow provia dhe edhommow an syns, ow siwya helder.\nMark_108936 - 10 months ago\nPeter_837237 - 8 months ago


lanthanid, period 6\nElven gymyk yw holmiom, niver 67 y'n Vosen Beriodek. Y furvell yw Ho. An hanow a dheu dhyworth Holmia, an hanow Latin rag Stockholm. Onan a'n elvennow dor-tanow, po lanthanid yw holmiom. Nyns eus rann dhe holmiom y'n korf denel.\nDiskudhys veu yn 1878 gans Marc Delafontaine ha Louis Soret yn Jeneva, Swistir, mes enyshes veu rag an kynsa prys yn kettermyn gans Per Teodor Cleve (1840-1905) yn Uppsala, Sweden. Kevys yw holmiom yn monow kepar ha monazit (bys dhe 0.5%) ha bastnasit (Sowsnek: bastnäsite po bastnaesite). An askorrans ollvysel yw a-dro dhe 10 tonnas an vledhen. Usys yw yn kesalkenyow tennvenek. Holmiom yw an elven gans an krevder tennvenek ughella. Usys yw ynwedh yn dasoberoryon nuklerek dhe lettya dasoberyansow na yll bos kontrolys.\nPoos atomek holmiom yw 164.93, y boynt teudhi yw 1474°C ha'y boynt bryjyon yw 2695°C. Y dhosedh yw 8.8kg an liter. Alkan golow medhel arghansek yw holmiom. Usys yw laserow hag a gomprehend holmiom dhe wul leuvvedhegneth war lagasow.\nMoon holmiom, monazit\nLeuvvedhegneth laser war an dewlagas\nDiwettha golegyans an folen ma a veu an 6 Metheven 2022, dhe 15:53.


Compare Bible readings for Ysay 9 in the ABK and the KJV - Bible Society\nReyn an Myghtern a Dheu\n1 Mes ny vydh tewlder rygdhi hi neb a veu yn ahwer. Yn termyn kyns ev a wrug bismer dhe bow Zebulun ha pow Naftali, mes wortiwedh ev a wra enora fordh an mor, war an tu arall dhe'n Yordan, Galile an kenedhlow.9:1 An gwers ma yw niverys 8:23 y'n tekst ebrow, ha gwersow 2 bys 21 yw niverys 1 bys 20.\n2 An bobel a gerdhi yn tewlder\nre welas golow meur;\nan re trigys yn tir skeus ankow –\ngolow re splannas warnedha.\n3 Ty re gressyas an genedhel,\nty re veurhas an lowena;\ni a lowenha a-ragos\nkepar hag yn lowender an goeldheys,\nkepar dell yw tus fest heudhik pan rannons preydh.\n4 Rag ty re dorras yew y vegh,\nha lorgh y dhiwskoedh,\nan welenn a wre y gonstryna,\nkepar hag yn dydh Midyan.\n5 Rag pub botasenn ow trettya yn tervans an gas,\nha pub mantell rolys a-dro yn goes\na vydh leskys, keunys dhe'n tan.\n6 Rag flogh re beu genys dhyn,\nmab re beu res dhyn;\nha war y dhiwskoedh yma arloettes.\nHag ev a vydh henwys\nKusulyador Marthys, Duw Galloesek,\nTas bys Vykken, Pennsevik Kres.\n7 Dhe ynkressyans an arloettes\nha dhe gres ny vydh finweth,\nrag tron Davydh ha rag y vyghterneth,\ndh'y fastya ha dh'y skoedhya\ngans gwirvreus hag ewnder\nalemma rag ha bys vykken.\nGwres ARLOEDH an luyow a wra hemma.\nBreus erbynn Balghder hag Arwask\n8 An Arloedh re dhannvonas ger dhe Yakob;\ny koedh war Ysrael.\n9 Oll an bobel a'n godhvydh,\nEfraym hag annedhysi Samaria;\nneb a leveris gans goeth ha balghder a golonn:\n10 ‘Brykkys re goedhas,\nmes ni a dhastrehav gans meyn treghys;\nsykaminwydh re beu treghys dhe'n dor,\nmes ni a worr kederwydh yn aga le.’\n11 Ytho an ARLOEDH a dhrehevis envi er aga fynn,\nha provokya aga eskerens,\n12 Aram a-rag ha'n Filistysi a-dryv;\nhag i re dhevoryas Ysrael gans anow igor.\nYn despit dhe oll hemma ny dreylyas y sorr,\nha'y leuv yw hwath ystynnys.\n13 Mes ny dreylyas an bobel dhe neb a's gweskis,\nna ny hwilsons ARLOEDH an luyow.\n14 Ytho an ARLOEDH a dregh dhe-ves dhiworth Ysrael penn ha lost,\nskorrenn ha korsenn yn unn jydh.\n15 An henavek ha'n den ughel, ev yw an penn,\nha'n profoes ow tyski gow, ev yw an lost.\n16 An re a led an bobel ma y's gwrons dhe wandra,\nha'n re ledys yw sowdhenys.\n17 Rakhenna an Arloedh ny lowenha yn aga gwer yowynk,\nna kemmeres truedh a'ga omdhivasow ha gwedhwesow;\nrag pubonan yw ansans ha drog,\nha pub ganow a gews follneth.\n18 Ytho kammhynseth a lesk avel tan,\now tevorya spedhas ha spern,\nha leski prysk an koes,\nha troyllya yn-bann yn koloven mog.\n19 Dre sorr ARLOEDH an luyow\nan tir a vydh kowlleskys,9:19 kowlleskys: Ow siwya an Septuagint. Styr an ger ebrow yw ankler.\nha'n bobel a vydh avel keunys rag an tan;\ndenvyth ny gemmer truedh a'y vroder.\n20 A-dhyghow den a dhevor ha hwath nownek vydh;\na-gledh den a dheber ha ny vydh gwalghys.\nPubonan a dheber kig y gentrevek.9:20 gentrevek: Amendys ow siwya an Targum. Ebrow y vregh.\n21 Manasse erbynn Efraym, hag Efraym erbynn Manasse;\nwar-barth y fydhons erbynn Yuda.


Eynda - Wikipedia\nEynda yw repoblek veur yn Asi Soth. Gans moy ages mil vilvil a dus, hi yw brassa gwerinieth an Norvys. Yma 28 stat ha 7 tiredh y'n kesunyans. Yn-mysk hy hentrevogyon yma Pakistan, Nepal, Bangladesh, ha China. Peder sita pur vras yw Mumbai, Kolkata, Delhi, ha Chennai. Yn-mysk an sitys erell a vri, merkyewgh Bengalour, Hyderabad, Kanpur, Ludhiana h.e.\nYma mynydhyow Himalaya yn gogledh an wlas; a-is yth ystynn plenys an Indus ha'n Ganga.\nTaves chyf Eynda Gledh yw Hindik, mes yma yethow ranndiryel erell ha gansa milyonow pals a gewsoryon: Marathek, Telougou, Tamil, Bengalek, Goujaratek, Kannadek, Panjabi, Oriya, Malayalam, Assamek, Maythili, Kashmiri, h.e. Yma studh soedhogel dhe'n tavosow ma, warbarth gans Sowsnek (kewsys gans lies person avel nessa yeth), Sindhi, Nepalek, Dogari, Santali ha Sanskrit.\nCitys yn EyndaChanjya\nLast edited on 9 Metheven 2022, at 19:51\nDiwettha golegyans an folen ma a veu an 9 Metheven 2022, dhe 19:51.


Compare Bible readings for Ebrowyon 1 in the ABK and the GNB - Bible Society\nDuw re Gewsis der y Vab\n1Yn lies fordh hag yn lies gis, Duw a gewsis y'n kothenep dh'agan tasow der an brofoesi; 2mes y'n dydhyow diwettha ma ev re gewsis dhyn dre Vab, neb a wrug y ordena an her a bup-tra, dredho ynwedh may hwrug an oesow, 3neb yw dewynnyans golewder Duw ha gwir imaj y gnas, ow mentena traow oll der an ger a'y nerth. Pan wrussa1:3 wrussa: War-lergh re a'n dornskrifow wrussa dredho y honan. glanheans peghosow, ev a esedhas orth leuv dhyghow an Meuredh y'n tylleryow ughel, 4ow tos ha bos kemmys gwell ages an eledh, par dell yw an hanow a eritas bryntinna agessa i.\nAn Mab Ughella ages an Eledh\n5Rag dhe by el y leveris Duw bythkweth,\n‘Ty yw ow Mab;\nhedhyw my re'th tineythis’?\n‘My a vydh Tas dhodho,\nhag ev a vydh dhymm Mab’?\n6Hag arta, pan dhre ev y'n bys an kynsa-genys, y lever,\n‘Eledh Duw oll, gordhyens ev.’\n7Hag a-dro dhe'n eledh y lever,\n‘Neb a wra y eledh spyrysyon,\nha'y venysters flammow tan.’\n8Mes a-dro dhe'n Mab y lever,\n‘Dha dron, a Dhuw, yw bys vykken ha bynnari;\ngwelenn wiryon yw gwelenn dha wlaskor.\n9Ty re garas ewnder ha kasa anlaghedh;\nyndella Duw, dha Dhuw, re'th untyas\ngans oyl lowender dres dha geskowetha.’\n‘Ty, Arloedh, y'n dalleth, a fondyas an nor,\nha'n nevow yw ober dha dhiwleuv;\n11i a dhe goll, mes ty a bes;\ni oll a gothha avel dillasenn;\n12avel mantell ty a wra aga rolya war-barth,\nhag avel dillasenn i a vydh chanjys.\nMes ty yw an keth,\nha dha vlydhynyow ny wrons fyllel.’\n13Mes dhe by onan a'n eledh y leveris bythkweth,\n‘Esedh orth ow leuv dhyghow\nerna wrylliv a'th eskerens skavell rag dha dreys’?\n14A nyns yns i oll spyrysyon menystra dannvenys rag gonis, a-barth an re a wra erita selwyans?\nEsther_112488 - 5 months ago


Usvil - Wikipedia\nUsvil breghys (Crocuta crocuta) yn Park Kenedhlek Queen Elizabeth, Ouganda\nUsvil breghys (Crocuta crocuta)\nUsvil brith (Hyaena hyaena)\nUsvil gell (Hyaena brunnea)\nUsvil dor (Proteles cristata)\nTeylu a gigdebroryon yw an usviles, gwrys a beder eghen. Hevelep orth kathes yn filogenynnek, mes orth keun a rann aga semlant hag omdhegyans, usviles a drig war an nor, ow ponya dhe gachya aga boos. Esplegys o usviles nans yw 22 milvil vledhen. Nans yw 15 milvil vledhen, rennys o usviles dhe dhew isteylu, Protelinae, hevelep dhe geun byghan, a dheber termytow (ha treweythyow hwesker erel), ha'n Hyaeninae, a dheber eskern karyn ladhys po gans enevales erel kepar ha lewyon ha lewpardes, po gansa aga honan. An usvil breghys yn arbennek yw helghor da, hag i a wra helghya y honan, po yn bagasow byghan ha meur.\n1 Usvil dor\n2 Usvil breghys\n3 Usvil brith\n4 Usvil gell\n5 Mappow gwandrans\nUsvil dor[golegi | pennfenten]\nAn usvil dor yw an unnik esel a'n isteylu Protelinae. Ev a drig yn Afrika Dhyghow hag Est. Termytow yw y voos, herwydh usadow, mes treweythyow hwesker erel. Nyns usi usviles dor a dheber kig nevra. Gwell yw gansa pryskdir ha gwelstir, heb menedhyow. Y hanow yn Sowsnek, aardwolf a styr 'dor-vleydh' y'n yeth Afrikaans\nUsvil breghys[golegi | pennfenten]\nYma adro dhe 45,000 a usviles breghys yn Afrika. Ev yw an brassa esel a'n teylu. Kigdebror pur sewen yw an usvil breghys, hag i a yll kesstrifa ha lewyon rag aga freydh. I a drig yn gwandrans efan a vewvaow, koswigow, gwelstiryow ha menydhyow, nebes citys hwath.\nUsvil brith[golegi | pennfenten]\nYn-dann 10,000 a usviles brith a drig hwath yn Afrika Gledh hag Asia West. I a gudh yn kovva dydhweyth, ha dos yn-mes dhe voosa nosweyth. I a dheber karyn, mes ynwedh, frooth ha hwesker pan vo chons.\nUsvil gell[golegi | pennfenten]\nOttomma an eghen moyha traweythus a usvil. Ev a drig yn Afrika Dhyghow. Aga bewva yw difeythtiryow.\nMappow gwandrans[golegi | pennfenten]\nGwandrans an usvil dor\nGwandrans an usvil breghys\nGwandrans an usvil brith\nGwandrans an usvil gell\nDiwettha golegyans an folen ma a veu an 14 Metheven 2022, dhe 17:23.


Ekklesiastes 5 (ABK) - Bible Society\nEkklesiastes 5 ABK\nEuveredh yw Geryow Pals\n1Pan edh dhe ji Duw, ke war dha gamm. Deus nes dhe woslowes a-der offra sakrifis kepar dell wra fellyon, drefenn na wodhons i dhe gammwul.5:1 Y'n Ebrow, an Septuagint ha'n Vulgat, 5:1-20 yw niverys 4:17–5:19. 2Na wra dhe'th tiwweus fyski, na wra dhe'th kolonn fistena ow tri ger a-dherag Duw, drefenn bos Duw y'n nev ha ty y'n nor; rakhenna bedhens boghes dha eryow.\n3Kepar dell dheu hunrosow pan eus meur a fienasow, yndella y teu foll tavosek pan eus lies ger.\n4Pan wredh ambos dhe Dhuw, na strech owth attyli dhodho, rag ny'n jeves Duw plesour yn fellyon. An pyth a ambosydh, tal e! 5Gwell yw na ambosydh ages gul ambos ha fyllel dhe attyli dhodho. 6Na as dha anow dhe wul dhe'th kig pegha; na lavar a-rag an gannas, ‘Kammgemmeryans veu.’ Prag y hwredh dhe Dhuw bos serrys orthis may tistrua ev ober dha dhiwla?\n7Kepar ha dell eus euveredh yn lies hunros, yndella yma an keth henna yn lies ger. Ytho porth own a Dhuw.\n8Mar kwelydh arwask an boghosek ha ladrans a wirvreus hag ewnder yn rannvro, na borth marth a'n dra. Rag dres soedhek ughel yma soedhek ughella, ha dres an re ma yma tus ughella hwath. 9An gwella tra rag pow yw myghtern, mayth yw y diryow y honan gonedhys yn ta.\n10Neb a gar arghans ny vydh gwalghys gans arghans, na ny vydh neb a gar rychys gwalghys gans y bythow. Hemma ynwedh yw euveredh.\n11Pan veurha pythow den, an re usi orth aga dybri a veurha ynwedh, ytho pandr'yw gwayn an perghennek saw ev dh'aga gweles gans y dhewlagas?\n12Hweg yw hun an gweythor, mar teber ev po boghes po meur; mes palster an den rych ny as dhodho koska.\n13Yma drog ankensi re welis yn-dann an howl – rychys kuntellys gans y berghennek dh'y bystik y honan, 14mes kellys veu an rychys na der aventur anfeusik, ha nyns eus travyth gesys yn y dhorn rag an vab a dhineythis dhe erita. 15Kepar dell dheuth ev yn-mes a dorr y vamm, noeth y hwra dehweles kepar dell dheuth, ha ny gyv a'y lavur travyth a yll y gemmeres dhe-ves yn y dhorn. 16Hemm yw anfeus arall – kepar dell dheuth, yndella yth a. Pandr'yw an gwayn dhe neb a ober rag an gwyns? 17Yn sur ev a dhybri yn tewlder pub dydh oll a'y vewnans, hag yn sorr bras ha kleves ha tristyns ev a wodhevi yn fen.\n18My re welas ow honan pandr'yw gwiw ha teg rag mebyon den dh'y wul – dhe dhybri hag eva ha lowenhe yn aga ober kales a wrons i dhe oberi yn-dann an howl, dres an nebes dydhyow a'ga bewnans re ros Duw dhedha, rag hemm yw aga rann. 19Pubonan re wrug Duw ri dhodho rychys ha pythow, ha re ros dhodho galloes dhe dhybri dhiworta, dhe dhegemmeres y rann ha dhe lowenhe yn y lavur – hemm yw ro Duw. 20Rag ny berth kov meur a oll an boghes dydhyow a'y vewnans, drefenn Duw a'n gwith bysi dre blesour y golonn.


Compare Bible readings for 1 Yowann 2 in the ABK and the KJV - Bible Society\n1 Yowann2 ABK\nKrist Agan Pledyas\n1Ow fleghigow, an re ma a skrifav dhywgh, rag na begghowgh. Ha mar pegh denvyth, yma dhyn pledyas gans an Tas, Yesu Krist, an gwiryon. 2Hag ev yw dehwelyans rag agan peghosow: ha nyns yw unnsel rag agan peghosow ni, mes ynwedh rag peghosow an bys oll. 3Ha dredhi y hyllyn bos sur y'n aswonnyn, mar kwithyn y worhemmynnow. 4Neb a lever, ‘My a'n aswonn’, mes ny with y worhemmynnow, gowleveryas yth yw ev, ha nyns usi an gwirder ynno. 5Mes piwpynag a synso y er, ynno yth yw kerensa Duw perfydhhes: dredhi y hwodhon, ni dhe vos ynno. 6Neb a lever ev dhe driga ynno, y tegoedh dhodho ynwedh kerdhes par dell gerdhi ev.\n7Hwi garadowyon, ny skrifav dhywgh gorhemmynn nowydh, mes gorhemmynn koth a'gas bo a-dhia'n dalleth. An gorhemmynn koth yw an ger re glewsowgh. 8Arta, gorhemmynnow nowydh a skrifav dhywgh, an pyth yw gwir ynno ev hag ynnowgh hwi: rag tremenys yw an tewlder ha'n gwir wolow lemmyn a splann. 9Neb a lever y vos y'n golewder, hag a gas y vroder, yma ev y'n tewlder bys omma. 10Neb a gar y vroder a drig y'n golewder ha nyns eus ynno ken a drebuchya. 11Mes neb a gas y vroder yma ev yn tewlder, hag a gerdh yn tewlder, ha ny wonn ev ple'th a, rag tewlder dhe dhalla y dhewlagas.\n12My a skrif dhywgh hwi, fleghigow,\ndrefenn bos gevys dhywgh agas peghosow a-barth y hanow ev.\n13My a skrif dhywgh hwi, tasow,\ndrefenn hwi dh'y aswonn neb usi a-dhia'n dalleth.\nMy a skrif dhywgh, gwer yowynk,\ndrefenn hwi dhe fetha an tebel el. My a skrif dhywgh hwi, fleghigow, drefenn hwi dhe aswonn an Tas.\n14My re skrifas dhywgh, tasow,\ndrefenn hwi dhe aswonn neb usi a-dhia'n dalleth.\nMy re skrifas dhywgh, gwer yowynk,\ndrefenn hwi dhe vos krev ha ger Duw dhe driga ynnowgh ha hwi dhe fetha an tebel el.\n15Na gerewgh an bys, na'n traow usi y'n bys. Mar kar nebonan an bys, nyns usi ynno kerensa Duw. 16Rag pup-tra eus y'n bys, lust an kig ha lust an lagasow ha goeth bewnans, nyns esons a'n Tas mes a'n bys. 17Ha'n bys a dremen, ha'y lust: mes neb a wra bodh Duw a vew bys vykken.\n18A fleghigow, yth yw an diwettha eur: ha dell re glewsowgh y teu Antekrist, y'n eur ma yma ynwedh lies Antekrist; dredhi y hwodhon hy bos an diwettha eur. 19I eth yn-mes a-dhiworthyn, mes ahanan nyns esens; rag mar pens i ahanan, y pessens genen; mes i eth yn-mes, rag may fo diskwedhys nag esens i oll dhiworthyn ni. 20Mes hwi a'gas beus untyans gans an Sans, ha hwi a woer pup-tra.2:20 hwi a woer pup-tra: War-lergh re a'n dornskrifow hwi oll a woer. 21Ny skrifis dhywgh drefenn na wodhowgh an gwirder, mes drefenn hwi dh'y wodhvos, ha godhvos nag eus gow a-dhiworth an gwir. 22Piw yw an gowleveryas marnas neb a nagh Yesu dhe vos an Krist? Hemm yw an Antekrist neb a nagh an Tas ha'n Mab. 23Pub huni neb a nagh an Mab, na byth moy ny'n jeves an Tas; neb a aswonn an Mab a'n jeves an Tas ynwedh. 24Triges ynnowgh, an pyth re glewsowgh a-dhia'n dalleth. Mar trig ynnowgh an pyth re glewsowgh a-dhia'n dalleth, hwi ynwedh a wra triga y'n Mab hag y'n Tas. 25Ha hemm yw an ambos re ambosas dhyn,2:25 dhyn: War-lergh re a'n dornskrifow dhywgh. bewnans heb diwedh.\n26An re ma re skrifis dhywgh a-dro dhe'n re a vynnsa agas toella. 27Mes an untyans re gevsowgh ganso a drig ynnowgh ha ny'gas beus edhomm a dhyskans gans denvyth: mes par dell wra an keth untyans ma agas dyski a-dro dhe bup-tra, ha'n untyans yw gwir, ha nyns yw gow, trigewgh ynno, dell re'gas dyskas.\n28Ha lemmyn, fleghigow, trigewgh ynno rag ma'gan bo fydhyans ynno pan omdhiskwettho, ha ma na'gan bo meth a-ragdho orth y dhevedhyans. 29Mar kodhowgh y vos ewn, y hwodhowgh pubonan a wra ewnder dhe vos dineythys anodho.


Compare Bible readings for Eksodus 10 in the ABK and the RSV - Bible Society\n1Ena an ARLOEDH a leveris dhe Moyses, ‘Ke bys yn Faro; rag my re galeshas y golonn ha kolonn y servysi may tiskwetthiv ow arwoedhyow ma yntredha, 2ha may leverri yn klewans dha vab ha mab dha vab fatell wrug vy kammdhyghtya an Ejyptianys ha pana arwoedhyow a wrug vy yntredha; may hwodhvi my dhe vos an ARLOEDH.’\n3Ytho Moyses hag Aron eth a-ji dhe Faro, ha leverel dhodho, ‘Yndellma y lever an ARLOEDH, Duw an Ebrowyon, “Pygemmys prys y neghydh omuvelhe a-ragov? Gas ow fobel dhe vones ma'm serfyons. 4Rag mar neghydh gasa ow fobel dhe vones, otta, a-vorow y kyrghav lokustes a-berth y'th pow, 5hag i a wra kudha enep an tir, ma na wello denvyth an tir; hag i a wra dybri an pyth eus gesys dhis wosa an keser, hag i a wra dybri oll agas gwydh a dyv y'n gwel. 6Hag i a wra lenwel dha jiow ha chiow oll dha servysi hag Ejyp oll; dell na welas na dha dasow na dha dasow-wynn, a'n jydh may teudhons war an nor bys y'n jydh hedhyw.” ’ Ena ev a dreylyas ha mos a-dhiworth Faro. 7Ha servysi Faro a leveris dhodho, ‘Pygemmys prys y fydh an den ma antell dhyn? Gas an dus dhe vones may serfyons an ARLOEDH aga Duw; a ny gonvedhydh na hwath bos Ejyp distruys?’ 8Ytho Moyses hag Aron a veu kyrghys dhe Faro arta; hag ev a leveris dhedha, ‘Kewgh, servyewgh an ARLOEDH agas Duw; mes piw a wra mos?’ 9Ha Moyses a leveris, ‘Ni a wra mos gans agan re yowynk ha'gan re goth; ni a wra mos gans agan mebyon ha'gan myrghes ha gans agan flokkys ha'gan oghen, rag y koedh dhyn synsi goel an ARLOEDH.’ 10Hag ev a leveris dhedha, ‘Re bo an ARLOEDH genowgh, mar kwrav agas gasa hwi ha'gas re vyghan dhe vones. Mirewgh, hwi a'gas beus neb tebel dowl yn agas brys. 11Na! Kewgh, an wer yntredhowgh, ha servya an ARLOEDH, rag bos henna agas hwans.’ Hag i a veu gorrys a-ves a wolok Faro.\n12Ena an ARLOEDH a leveris dhe Moyses, ‘Ystynn dha dhorn dres pow Ejyp rag an lokustes, may teffons war vro Ejyp, ha dybri pub plans y'n tir, peub a veu gesys gans an keser.’ 13Ytho Moyses a ystynnas y welenn dres pow Ejyp, ha'n ARLOEDH a dhros gwyns a'n howldrevel war an tir oll an jydh na hag oll an nos na; ha pan o myttin, gwyns an howldrevel a dhros an lokustes. 14Ha'n lokustes a dheuth dres oll pow Ejyp, ha powes war vro Ejyp oll; hes mar dew, bythkweth kyns ny veu gwelys lokustes a'n par ma, na ny vydh yndellma a-wosa. 15Rag i a gudhas enep an tir oll, may feu tewlhes an tir, hag i a dhybris oll an plansow y'n tir, hag oll frut an gwydh a veu gesys gans an keser; ha nyns esa glasneth vyth, na gwydhenn na plansow an gwel, dre bow Ejyp oll. 16Ena Faro a elwis Moyses hag Aron yn fysk, ha leverel, ‘My re beghas erbynn an ARLOEDH agas Duw, hag er agas pynn. 17Lemmyn ytho, gevewgh dhymm ow fegh, my a'gas pys, an unn prys ma, ha pysi an ARLOEDH agas Duw dhe gemmeres unnweyth an ankow ma ahanav.’ 18Ytho ev eth a-ves a Faro, ha pysi an ARLOEDH. 19Ha'n ARLOEDH a dreylyas gwyns pur grev a'n howlsedhes, a dhrehevis an lokustes ha'ga herdhya y'n Mor Rudh; ny veu gesys lokust vyth yn pow Ejyp oll. 20Mes an ARLOEDH a galeshas kolonn Faro, ha ny asas fleghes Ysrael dhe vones.\n21Ena an ARLOEDH a leveris dhe Moyses, ‘Ystynn dha dhorn war-tu ha nev may fo tewlder dres pow Ejyp, tewlder a vo tavadow.’ 22Ytho Moyses a ystynnas y dhorn war-tu ha nev, hag yth esa tewlder tew yn pow Ejyp oll dre dri dydh; 23ny welsons an eyl y gila, na ny sevis nagonan a'y le dre dri dydh; mes mebyon Ysrael oll a's teva golow y'n tyller mayth esens trigys. 24Ena Faro a elwis Moyses, ha leverel, ‘Kewgh dhe servya an ARLOEDH; marnas gesiwgh agas flokkys ha'gas oghen dhe wortos. Agas fleghes ynwedh a yll mos genowgh.’ 25Mes Moyses a leveris, ‘Res yw dhis gorra yn agan diwleuv sakrifisow hag offrynnow leskys may hyllyn offrynna dhe'n ARLOEDH agan Duw. 26Agan gwarthek ynwedh a dal mos genen; ny vydh gesys karn pynag, rag y koedh dhyn aga hemmeres dhe servya an ARLOEDH agan Duw, ha ny wodhon gans pyth y koedh dhyn servya an ARLOEDH erna dhyffyn di.’ 27Mes an ARLOEDH a galeshas kolonn Faro, ha ny vynna aga gasa dhe vones. 28Ena Faro a leveris dhodho, ‘Ke ahanav; ha bydh war na welli nevra arta ow fas; rag y'n jydh may hwelli ow fas ty a verow.’ 29Moyses a leveris, ‘Dell leverydh! Ny wrav gweles dha fas arta.’


Compare Bible readings for Ezekiel 33 in the ABK and the CEV - Bible Society\nEzekiel Goelyador Ysrael\n1Ger an ARLOEDH a dheuth dhymm, ow leverel: 2Mab den, kows dhe vebyon dha bobel, ha leverel dhedha, Pan dhrov kledha war neb tir, mar kemmer pobel a'n tir na neb unn gour a-dhiworth aga oryon ha'y wul goelyador ragdha; 3ha mar kwel ev an kledha ow tos war an tir, ha hwytha an hirgorn, ha gwarnya an bobel, 4ena piwpynag a glewo son an hirgorn heb goslowes an gwarnyans, pan dheu an kledha dh'y gemmeres, y woes a vydh war y benn y honan. 5Ev a glewas son an hirgorn ha ny woslowas an gwarnyans; y woes a vydh warnodho y honan, mes mar koslowas an gwarnyans, ev a saw y vywnans. 6Mes mar kwel goelyador an kledha ow tos ha ny hwyth an hirgorn, ha nyns yw an bobel gwarnyes, ha'n kledha a dheu ha kemmeres nebonan dhiworta, y fydh an den na kemmerys dhe-ves yn y gammhynseth, mes y woes a wovynnav orth leuv an goelyador.\n7Ytho ty, A vab den, my a'th wra goelyador rag chi Ysrael; ytho peskweyth may klewydh ger dhiworth ow ganow, ty a re dhedha gwarnyans dhiworthiv. 8Pan lavarav dhe debelwas, ‘Tebelwas, ty a verow surredi’, ha ny gewsydh dhe warnya an tebelwas dhe dreylya dhiworth y fordh, an tebelwas a verow yn y gammhynseth, mes y woes a wovynnav orth dha leuv. 9Mes mar redh gwarnyans dhe'n tebelwas dhe dreylya dhiworth y fordh, ha ny dreyl dhiworth y fordh, ena ev a verow yn y gammhynseth, mes ty re sawyas dha enev.\nFordh Duw yw Ewn\n10Ha ty, A vab den, lavar dhe ji Ysrael, Yndella y leversowgh, ‘Beghys on i gans agan kammweythresow ha'gan peghosow, ha ni a wra pedri ynna: ytho fatell vywyn?’ 11Lavar dhedha, Dell vywav, yn-medh an Arloedh DUW, nyns eus dhymm plesour yn mernans an tebelwas, mes may treyllyo tebelwas dhiworth y fordh ha bywa. Treylyewgh! Treylyewgh dhiworth agas drog fordhow; prag y ferwowgh, chi Ysrael? 12Ha ty, A vab den, lavar dhe vebyon dha bobel, Ny wra ewnder an ewnhynsek y sawya yn dydh y gammweythres, ha ny wra droktra an tebelwas gul dhodho trebuchya y'n jydh may treyl dhiworth y gammweythres, ha ny yll an den ewnhynsek bywa yn y ewnder y'n jydh may beggho. 13Pan lavarav dhe wiryon ev dhe vywa sur, mar trest yn y wiryonedh ha gul sherewneth, ena ny vydh kovhes oll y wiryonedh; mes yn y sherewneth a wrug, ev a verow. 14Ha pan lavarav dhe debelwas, ‘Ty a verow surredi’, hag ev a dreyl dhiworth y begh ha gul an pyth yw lafyl hag ewn, 15– mar taskorr an tebelwas gaja, hag attyli an pyth ledrys, ha kerdhes yn ordenansow bywnans heb gul anewnder – ev a vyw yn surredi, ha ny verow. 16Ny vydh kovhes er y bynn oll an peghosow re wrug ev. Ev re wrug an pyth yw lafyl hag ewn; ev a vyw yn surredi.\n17Mebyon dha bobel a lever, ‘Fordh an Arloedh nyns yw ewn’, pan nag yw ewn aga fordh i. 18Pan dreyllyo an den gwiryon dhiworth y ewnder ha gul kammweythres, ena y ferow ynno. 19Pan dreyllyo an tebelwas dhiworth y debelwrians ha gul an pyth yw lafyl hag ewn, ev a vyw ynno. 20Hwi a lever, ‘Fordh an Arloedh yw anewn.’ Mes my a vreus pubonan herwydh y fordhow, A ji Ysrael.\n21Y'n dewdhegves blydhen a'gan divroedh, y'n unnegves mis, yn pympes dydh an mis, dianker dhiworth Yerusalem a dheuth dhymm, ow leverel, ‘An sita yw gweskys.’ 22Leuv an ARLOEDH a veu warnav gorthugherweyth kyns dos an dianker; mes ev re igorsa ow ganow erbynn an termyn may teuth dhymm myttin; ytho ow ganow o igerys, ha nyns en vy avlavar na fella.\n23Ger an ARLOEDH a dheuth dhymm, ow leverel: 24Mab den, an re trigys y'n magoryow na yn pow Ysrael a lever, ‘Abraham o onan hag ev a eritas an tir, mes ni yw lies, dhyn ni re beu an tir res avel eretons.’ 25Rakhenna, lavar dhedha, Yndellma y lever an Arloedh DUW: Hwi a dheber kig gans an goes, ha drehevel agas dewlagas dh'agas idolys, ha skoellya goes. A eritowgh an tir? 26Hwi a drest yn agas kledha, hwi a wra taklow kasadow, ha pubonan a dhefol benyn y gentrevek. A eritowgh an tir? 27Yndellma y leverydh dhedha, Yndellma y lever an ARLOEDH: Dell vywav, an re trigys y'n magoryow a goedh der an kledha; ha neb eus y'n gwel a rov dhe'n bestes dhe vos dybrys; ha'n re usi yn skonsow hag yn fowys a verow der an pla. 28My a wra an tir ynyalder ha difeythtir, hag y fydh diwedh dh'y nerth goethus; menydhyow Ysrael a vydh ynyal heb tremenyas. 29Ena i a woer my dhe vos an ARLOEDH, pan wrav an tir ynyalder ha difeythtir rag oll aga thaklow kasadow re wrussons.\n30Ha ty, A vab den, mebyon dha bobel a geskews a-dro dhis ryb an fosow hag orth darasow an chiow, ow leverel an eyl dh'y gila, pubonan dh'y gentrevek, ‘Dewgh, ha klewewgh pyth yw an ger dhiworth an ARLOEDH.’ 31I a dheu dhis, kepar dell yw usadow an bobel dhe wul, hag i a esedh a-ragos, ha klewes dha eryow, mes ny wrons war aga lergh. Rag yma gowyow33:31 gowyow: Ow sywya an Septuagint. Ebrow lustys. yn aga ganow, hag yma aga holonn ow mos war-lergh aga gwayn anewn. 32Nyns osta dhedha marnas kaner a ganow kerensa gans lev teg, ha nebonan a sen daffar menestrouthi yn ta; i a glew dha eryow, heb aga gul. 33Pan dheu hemma – hag a teu yn surredi – i a woer y feu profoes yn aga mysk.


Compare Bible readings for Niverow 11 in the ABK and the CEV - Bible Society\nKrodhvol an Bobel y'n Gwylvos\n1Pan grodhvolas an bobel yn klewans an ARLOEDH a-dro dh'aga anfeus, an ARLOEDH a glewas; y sorr a veu enowys, ha tan an ARLOEDH a loskas yntredha, ha kowlleski nebes rannow pella a'n kamp. 2Ena an bobel a grias war Moyses; ha Moyses a bysis dhe'n ARLOEDH, ha'n tan a lehas. 3Ytho hanow an tyller ma a veu gelwys Tabera, drefenn tan an ARLOEDH dhe leski yntredha.\n4Lemmyn an routh esa yn aga mysk a'n jevo ewl krev; ha mebyon Ysrael ynwedh a oelas arta, ow leverel, ‘Piw a re dhyn kig dhe dhybri? 5Yma kov dhyn a'n puskes a dhybryn yn Ejyp heb kost, an kukumbrow, an melonyow, an por, an onyon, ha'n kennin; 6mes lemmyn agan nerth yw desyghys ha nyns eus travyth marnas an manna ma dh'y weles.’\n7Lemmyn an manna o avel has koriander, ha'y semlans avel bedellium. 8Ha'n bobel eth a-dro orth y guntell, ha'y velyas yn melinyow po y waska yn brewveyn ha'y vryjyon yn pottow, ha gul tesennow anodho; ha'n blas o haval dhe vlas tesennow pebys gans oyl. 9Pan goedha an gluth war an kamp dhe nos, an manna a goedha ganso.\n10Moyses a glewas an bobel owth oela der aga theyluyow, pub gour orth daras y dylda; ha sorr an ARLOEDH a dhewi yn toemm, ha Moyses o drok-pes. 11Moyses a leveris dhe'n ARLOEDH, ‘Prag y tebeldhyghtsys dha was? Ha prag na gevis gras y'th wolok, may korrydh begh an bobel oll ma warnav? 12A wrug vy omdhoen ha dineythi oll an bobel ma? may leverri dhymm, “Gwra aga doen y'th askra, dell dheg mager flogh-dena, dhe'n tir a desys y ri dh'aga thasow”? 13A-ble kavav kig dhe ri dhe'n bobel oll ma? Rag i a oel a-ragov ow leverel, “Ro dhyn kig, may typpryn.” 14Ny'm beus doen oll an bobel ma ow honan, rag an begh yw re boes dhymm. 15Mar mynnydh dyghtya genev yndellma, ladh vy distowgh, mar kevis gras y'th wolok, ma na welliv ow anfeus.’\nAn Deg ha Tri-ugens Henavek\n16Ha'n ARLOEDH a leveris dhe Moyses, ‘Kuntell dhymm deg gour ha tri-ugens a henavogyon Ysrael, hag a wodhes bos henavogyon an bobel ha soedhogyon a-ughta; ha doro i dhe dylda an kuntelles, ha'ga gasa dhe sevel ena genes. 17Ha my a dhiyskynn ha kewsel genes ena; ha my a gemmer nebes a'n spyrys eus warnas ha'y worra warnedha; hag i a dheg begh an bobel genes, ma na'n godheffi dha honan. 18Ha lavar dhe'n bobel, Omsakrewgh erbynn a-vorow, ha hwi a dheber kig; rag hwi re oelas yn klewans an ARLOEDH, ow leverel, “Piw a re dhyn kig dhe dhybri? Rag yth o da genen yn Ejyp.” Rakhenna an ARLOEDH a vynn ri dhywgh kig, ha hwi a wra dybri. 19Ny dhebrowgh unn jydh, po dew dhydh, po pymp dydh, po deg dydh, po ugens dydh, 20mes mis kowal, bys pan dheu yn-mes a'gas frigow hag a dheu ha bos kasadow dhywgh, rag hwi dhe nagha an ARLOEDH usi yn agas mysk, hag oela a-ragdho, ow leverel, “Prag y teuthen yn-mes a Ejyp?” ’ 21Mes Moyses a leveris, ‘An bobel le mayth esov yn aga mysk yw hwegh kans mil aga niver war droes; ha ty re leveris, “My a re dhedha kig may tepprons mis kowal.” 22A vydh flokkys ha greow ledhys, dhe vos lowr dhedha? Po a vydh oll puskes an mor bos kuntellys war-barth dhedha, dhe vos lowr dhedha?’ 23Ha'n ARLOEDH a leveris dhe Moyses, ‘Yw dorn an ARLOEDH re verr? Lemmyn ty a welvydh mar teu ow ger dhe wiryonedh ragos po na.’\n24Ytho Moyses eth yn-mes ha leverel dhe'n bobel geryow an ARLOEDH; hag ev a guntellas deg gour ha tri-ugens a henavogyon an bobel, ha'ga gorra a-dro dhe'n tylda. 25Ena an ARLOEDH a dhiyskynnas y'n gommolenn ha kewsel orto, ha kemmeres neppyth a'n spyrys esa warnodho ha'y worra war an deg henavek ha tri-ugens; ha pan bowesas an spyrys warnedha, i a brofoesas. Mes ny wrussons yndellma namoy.\n26Lemmyn dew wour a veu gesys y'n kamp; hanow an eyl o Eldad ha hanow y gila o Medad, ha'n spyrys a bowesas warnedha. Yth ens i yn mysk an re a via kovskrifys, mes nyns ethons yn-mes dhe'n tylda; ytho i a brofoesas y'n kamp. 27Ha maw a boenyas ha leverel dhe Moyses, ‘Yma Eldad ha Medad ow profoesa y'n kamp.’ 28Ha Yoshua mab Nun, menyster Moyses, onan a'y wer dhewisys, a leveris, ‘Ow arloedh Moyses, gwra aga difenn.’ 29Mes Moyses a leveris dhodho, ‘A berthydh avi a'm govis vy? A pe pobel oll an ARLOEDH profoesa, may hworro an ARLOEDH y spyrys warnedha!’ 30Ha Moyses a dhehwelis dhe'n kamp, ev ha'n henavogyon.\n31Hag yth eth yn-rag gwyns a-dhiworth an ARLOEDH, hag y tros rynki a-dhiworth an mor, ha'ga gasa dhe goedha ryb an kamp, a-dro dhe vyaj unn jydh a'n tenewen ma ha vyaj unn jydh a'n tenewen arall,11:31 ha'ga gasa dhe goedha ryb an kamp, a-dro dhe vyaj unn jydh a'n tenewen ma ha vyaj unn jydh a'n tenewen arall: Po amendyans hag yth esens ow nija war an kamp a-dro dhe dhew gevelin a-ugh enep an dor, vyaj unn jydh a'n tenewen ma ha vyaj unn jydh a'n tenewen arall. hag a-dro dhe dhew gevelin a-ugh enep an dor. 32Ha'n bobel a sevis oll an jydh na, hag oll an nos, hag oll an jydh a-wosa, ha kuntell an rynki; neb re guntellas an lyha a guntellas deg homer; hag i a's lesas dh'aga honan oll a-dro dhe'n kamp. 33Ha'n kig hwath ynter aga dyns, kyns y vos dybrys, sorr an ARLOEDH a veu enowys, ha'n ARLOEDH a weskis an bobel gans pla meur. 34Yndellma hanow an tyller na a veu gelwys Kibroth-hattaava, drefenn i dhe ynkleudhyas ena an dus a's teva an ewl. 35A Kibroth-hattaava an bobel a vyajyas dhe Haseroth; hag i a wortas yn Haseroth.


Ystory a Gernow – Agan Tavas\nUn Hembrynkyas a’n Sordyans – William Ham a Stoke Climsland\nNyns eus manylyon tuchya stuth bewnans William Ham, bytegens ny a wor del wrug ev kemeres y rann y’n Sordyans dre reson menek yn Tudor Cornwall gans A. L. Rowse (f120), gans troos-noten y’n Rolyow an Seneth vi544. Yma an bluw Stock in Clymsland settyes yn nans dowr Tamer hag yma hi kerhynnys gans dowr […]\nUn Hembrynkyas a’n Sordyans – Richard Borlase a Wenn\nBoghes fenough yu aswonys a Richard Borlase; ef a wrello merwel y’n batel a Blackheath, mes nyns yu hemma certan. Ef yu campollys y’n “Reken a Dhalgenna po Convyctyans” a Henry vii. Reken a Dhalgenna yu onen may hasa substans an convyct yn gaja dhe’n myghtern. Gwrageth, bytegens, mar kyllons y provya substans bos y […]\nDeu Hembrynkysy a’n Sordyans – Ralph Retallack a Golumb ha Thomas Pogrene a Bolgreen\nTuchya an dhew anedha, Ralph Retallack a Blu Golom ha Thomas Pogrene a Bolgreen, (Manerjy Polgreen ogas dhe Bolgoth dre lyklod), nyns ues muer aswonys yn aga hever marnas aga ran y’n sordyans 1497 ha’ga luefnosyans y’n petycyon erbyn tollow nag o teg. Yth esa aga thyryow ha tytlys ha franchys ha pythow sesyes gans […]\nUn Hembrynkyas a’n Sordyans – John Rosewarne a Rosewarne (ogas dhe Gamborn)\nBys pan termyn ber ny wruk-vy keskelmy an gwary merkyl ‘Bewnans Meryasek’, an sordyans 1497 ha den gentyl John ‘Gentleman John’ de Rosewarne dhyworth Rosewarne ogas dhe Gambron yn conteth a Gerryer yn Kernow. An sordyans o tuchya an tollow adhyworth Myghtern Henry Tudor dhe allosegy an Sawson dhe vatallyas an Albanas. Ynweth onen an […]\nUn Hembrynkyas a’n Sordyans – William Antron a Antron\nHelles usys dhe vos cofhes rag y gowethasow gans tarth a’n rebellyans Lyver Pysadow pympthek cans, naw ha deugans. Mes nyns o an kensa termyn an dre re wruk apperya yn termyn us passyes dhyworth Kernow wosa yn peswardhek cans seyek ha peswar ugans y Esla Seneth a-dhewedhes William Antron eth ha bos un an […]\nUn Hembrynkyas a’n Sordyans – John Trevysall a Vadron\nNyns us covath travyth tuchya Trevysall saw Scryf attainder. Yma nebes skylas rag hemma – mars o John Trevysall y hanow gwyr, martesen nyns o ef a vry lowr rak gasa scryvennow hag a wruk gul menek anodho. Skylys erel yu nyns o hynwyn tylu settys; an usadow rag hynwyn tylu a dheth yn termyn […]\nUn Hembrynkyas a’n Sordyans – Thomas Flamank a Vosvenna\nDeth da oll, otomma Thomas Flamank. Thomas Flamank o laghyas hag esel an senedh kens dhyworth Bosvena yn Kernow. Gans an gov Michael Joseph dhyworth Lannaghevran, ev a hembronkas lu dhe Loundres rag protestya erbynn tollow ha degeans Senedh Stenek Kernow. Joseph ha Flamank o an ledyoryon y’n batel vras erbynn lu Myghtern Henry […]\nUn Hembrynkyas a’n Sordyans – Myghal Josef An Gof a Geverne\nManylyon bewnans Mighal Josef yw scant. Ev o dyworth renkas uvel hag awos y fowt a rychys, nyns eus meur a govadow skrifys gesys lemmyn. Fentynnyow scrifys a’n oos na ny dhisqweth saw y vos gov dyworth Lannaghevran. An titel ‘An Gov’ neb a sew y hanow, yw y greft yn sempel. Dres an bledhynnyow, […]\nHembrynkysy an Gernowyon\nPosted on 27th June 2020 27th June 2020 by Matt Blewett\nPup bledhen seyth warn ugans mys Metheven ny a wra cofhe hembrynkysy an tervans AD1497, pan wruk kernowyon keskerdhes dhe Loundres hag y whruk metya hardygras uthek ena dhyworth lufyow Myghtern Henry Tudor. An vledhen ma ny a vynnas perthy cof yth esa hembrynkysy an Gernowyon moy yn AD1497. Ny a vynnas cafos bewgraf ber […]\nTremenans Kernow Muer y Brys\nSylvester ha’n Dhragon\nCategories Select Category Agan Tavas eBooks Gonesygeth Hengovek Uncategorised Ystory a Gernow Lyfrow Kernewek abarth Flehes Wharfosow Lyfrow hep Cost Textow Ystorek Dysky Kernewek Lyfrow Noweth Taclow Erel Tytlys Erel Bardhonyeth Whethlow An Beybel


Wikisource yw gwythva testennow penfenten yn neb yeth vyth py yw bo y'n tyreth a'n bobel, po yw delyfryes yn dan an GFDL. An le yw ran an fundyans Wikimedia hag yw towl whor a Wikipedia. Wikisource lemmyn a'n jeves 28,624 folennow. Vysytyeugh an folen gweres ha profyeugh y'n sandbox dhe dhysky fatel why a yl dyllo lemmyn nep folen.\nRetrieved from "http://wikisource.org/w/index.php?title=Main_Page/Kernewek&oldid=622068"


Plutoniom - Wikipedia\nElven gymyk yw plutoniom, niver 94 y'n Vosen Beriodek. Y furvell gymyk yw Pu. An hanow a dheu dhyworth an planet korr Plouton, drefen bos uraniom henwys dhyworth Ouran ha neptuniom dhyworth Nevyon. Nyns eus dhe blutoniom rann y'n korf denel. Ny hwer plutoniom war an nor marnas yn arbrovjiow hwithrans, mes drefen provyow arvow nuklerek yma gans pubonen nebes atomow plutoniom yn y gorf. Pur beryllus yw drefen y dhewynnyans α hag a guntell y'n eskern.\nUsys yw isotop plutoniom-238 yn rewloryon kolon.\nGwrys veu plutoniom rag an kynsa prys yn mis Kevardhu 1940 gans Glenn Seaborg, Arthur Wahl ha Joseph Kennedy. Ny dhyllys veu an derivans a-dro dhodho. I a aswonnas plutoniom dhe allos gul tanbellen atomek. An Statys Unys a dhallathas askorra plutoniom, hag erbynn 1945 yth esa nebes kilogrammow gansa, lowr a blutoniom dhe wul teyr tanbellen atomek.\nTardhys veu an danbellen gynsa ogas dhe Alamagordo yn mis Gortheren 1945. Droppys veu an nessa tanbellen war Nagasaki war an 9ves a vis est 1945, ow ladha 70,000 ha golia 100,000. (Tanbellen uraniom veu an unn droppys war Hiroshima).\nAskorrys yw a-dro dhe 50 tonnas a blutoniom pub bledhen, drefen bos isaskorr dasoberoryon nuklerek. Y hyllir usya plutoniom yn dasoberoryon fast-breeder, mes lettyes veu aga devnydh yn Almayn, an Statys Unys ha'n Ruvaneth Unys erbynn lemmyn.\nUsys o plutoniom-238 war Apollo 14 ha'n tavellow efanvos Voyager I ha II.\nPoos atomek plutoniom yw 244.06, y boynt teudhi yw 640°C ha'y boynt bryjyon yw 3330°C. Y dhosedh yw 19.8kg an liter. Alkan arghansek radywoweythresek yw.\nAn planet korr Plouton\nTardh tanbellen Nagasaki\nDasoberoryon fast breeder Dounreay yn Alban\nDiwettha golegyans an folen ma a veu an 16 Ebrel 2022, dhe 21:12.


Salmow 141 (ABK) - Bible Society\nSalmow 141 ABK\n1ARLOEDH, my a elow warnas, fisten dhymm;\nklew ow lev pan alwav warnas.\n2Re bo ow fysadow a-dheragos avel ynkys,\nha'm diwleuv drehevys avel offrynn gwesper.\n3Gorr gwithyas, A ARLOEDH, a-rag ow ganow,\ngwith daras ow diwweus.\n4Na bleg ow holonn dhe dravyth dhrog,\ndhe wul drogoberow\ngans gwer a wra sherewneth;\nna as vy dhe dastya aga boesow sawrek.\n5Gwres den gwiryon ow gweskel,\ngwres den len ow rebukya.\nNa as dhe oyl an tebelwas untya ow fenn,\nrag ow fysadow a vydh prest erbynn aga drogoberow.\n6Aga breusysi a vydh tewlys dhe'n dor ryb an garrek,\nhag i a glew ow lavarow, rag kemmeradow yns.\n7Kepar ha den owth aras hag ow kloesya war an tir,\nyn kettella y fydh aga eskern skattrys orth ganow ifarn.141:7: Tekst ebrow an gwersow ma yw legrys, ha'ga styr yw ankler.\n8Mes ow dewlagas a vir orthis, A ARLOEDH Duw;\nynnos jy y hwilav skovva, na as vy dhe vos omdhivas.\n9Gwith vy rag an vaglenn re worrsons er ow fynn,\nha rag antylli an dhrogoberoryon.\n10Koedhes an debeles yn aga roesow aga honan,\nha my ow tremena yn saw.


1 Myghternedh22 ABK\n5Mes Yehoshafat a leveris ynwedh dhe vyghtern Ysrael, ‘Govynn yn kynsa ger an ARLOEDH.’ 6Ena myghtern Ysrael a guntellas war-barth an brofoesi, a-dro dhe beswar kans anedha, ha leverel dhedha, ‘Av vy dhe vatalyas orth Ramoth-gilead, po a hedhav?’ I a leveris, ‘Ke, rag an ARLOEDH a's re yn leuv an myghtern.’ 7Mes Yehoshafat a leveris, ‘A nyns eus omma profoes arall an ARLOEDH may kovynnyn anodho?’ 8Myghtern Ysrael a leveris dhe Yehoshafat, ‘Yma hwath ken onan may kovynnyn a'n ARLOEDH dredho, Mikaya mab Ymla; mes my a'n kas, rag ny dhargan travyth da yn ow hever, saw marnas terroes.’ Yehoshafat a leveris, ‘Na leveres an myghtern tra a'n par na.’ 9Ena myghtern Ysrael a elwis spadhesik ha leverel, ‘Doro yn uskis Mikaya mab Ymla.’ 10Yth esa myghtern Ysrael ha Yehoshafat myghtern Yuda a'ga esedh war aga thronys, gwiskys yn aga goenyow war leur-drushya ryb entrans porth Samaria; hag yth esa oll an brofoesi ow targana a-ragdha. 11Sedekia mab Kenaana a wrug dh'y honan kern a horn, hag ev a leveris, ‘Yndellma y lever an ARLOEDH: Gans an re ma ty a gorn Aram bys pan vydhons distruys.’ 12Yth esa oll an brofoesi ow targana an keth ha leverel, ‘Ke dhe Ramoth-gilead ha tryghi; an ARLOEDH a's re yn leuv an myghtern.’\n15Pan dheuth dhe'n myghtern, an myghtern a leveris dhodho, ‘Mikaya, en ni dhe Ramoth-gilead dhe vatalyas, po a hedhyn?’ Ev a worthybis dhodho, ‘Ke yn-bann ha tryghi; an ARLOEDH a's re yn leuv an myghtern.’ 16Mes an myghtern a leveris dhodho, ‘Pes termyn yw res dhymm gul dhis ti may leverydh dhymm travyth mes an gwiryonedh yn hanow an ARLOEDH?’ 17Ena Mikaya a leveris, ‘My a welas Ysrael oll keskerys war an menydhyow, avel deves na's teves bugel; ha'n ARLOEDH a leveris, “An re ma ny's teves mester; gas peub dhe vos tre yn kres.” ’ 18Myghtern Ysrael a leveris dhe Yehoshafat, ‘A ny leveris dhis na dhargana travyth faveradow yn ow hever, saw marnas terroes?’\n19Ena Mikaya a leveris, ‘Ytho klew ger an ARLOEDH: My a welas an ARLOEDH esedhys war y dron, gans oll an lu nevek a'ga sav rybdho dhe'n dyghow ha dhe'n kledh. 20Ha'n ARLOEDH a leveris, “Piw a dhyn Ahab, mayth ello ha koedha yn Ramoth-gilead?” Ena an eyl a leveris unn dra, ha'y gila a leveris ken tra, 21bys pan dheuth spyrys yn-rag ha sevel a-rag an ARLOEDH, ow leverel, “My a'n dyn.” 22“Fatell?” an ARLOEDH a wovynnas orto. Ev a worthybis, “Yth av yn-mes, ha my a vydh spyrys gowek yn ganow oll y brofoesi.” Ena an ARLOEDH a leveris, “Ty a'n dyn, ha ty a siwen; ke yn-rag ha'y wul.” 23Ytho dell welydh, an ARLOEDH re worras spyrys gowek yn ganow oll a'n re ma dha brofoesi; an ARLOEDH re gewsis drog yn dha gever.’\n29Ytho myghtern Ysrael ha Yehoshafat myghtern Yuda eth dhe Ramoth-gilead. 30Myghtern Ysrael a leveris dhe Yehoshafat, ‘My a doellwisk ow honan ha mos y'n vatel, mes ty gwisk dha woenyow.’ Ytho myghtern Ysrael a doellwiskas ha mos y'n vatel. 31Mes myghtern Aram re worhemmynnsa dhe'n dewdhek kapten warn ugens a'y jarettow, ‘Na omledhewgh gans nagonan byghan na meur, saw marnas gans myghtern Ysrael.’ 32Kaptenyon an charettow pan welsons Yehoshafat, i a leveris, ‘Yn sur yth yw myghtern Ysrael.’ Ytho i a dreylyas dhe omladh ganso; mes Yehoshafat a grias. 33Pan welas kaptenyon an charettow nag o myghtern Ysrael, i a dreylyas a'y jasya. 34Mes neb gour a dennas y warak ha heb y wodhvos ev a weskis myghtern Ysrael yntra platyow y arvwisk ha'n lurik. Ev a leveris dh'y jaretter, ‘Treyl a-dro ha'm doen yn-mes a'n vatel, rag goliys ov.’ 35An vatel a ynkressyas an jydh na, ha'n myghtern a veu kelmys serth yn y jarett a-dal Aram bys y'n gorthugher pan verwis; goes an goli a resas yn goeles an charett. 36Ena a-dro dhe howlsedhes garm eth der an lu ervys, ‘Pub gour dh'y sita, ha pub gour dh'y vro y honan!’\n41Yehoshafat mab Asa a dhallathas reynya war Yuda y'n peswora blydhen a Ahab myghtern Ysrael. 42Yehoshafat o pymthek bloedh warn ugens pan dhallathas reynya, hag ev a reynyas pymp blydhen warn ugens yn Yerusalem. Hanow y vamm o Azuba myrgh Shilhi. 43Ev a gerdhas yn fordh y das Asa; ny dreylyas a-denewen anedhi, ow kul an pyth o ewn yn golok an ARLOEDH; mes ny veu kemmerys dhe-ves an tylleryow ughel, ha'n bobel a besyas sakrifia hwath ha profya ynkys y'n tylleryow ughel. 44Yehoshafat a wrug kres ynwedh gans myghtern Ysrael.


Ester 8 (ABK) - Bible Society\nEster 8 ABK\n3Ena Ester a gewsis arta a-dherag an myghtern, ha hi a goedhas a-rag y dreys hag oela, orth y bysi a dreylya dhe-ves droktowl Haman an Agagyas, a dowlsa erbynn an Yedhewon. 4Ena, an myghtern a ystynnas dhe Ester an welenn owrek. Ytho, Ester a omdhrehevis, ha sevel a-dherag an myghtern. 5Yn-medh hi, ‘Mar pleg dhe'n myghtern, ha mar kaff en vy gras a-dheragdho, ha mars yw a'n dra ewn a-ragdho, ha my plegadow yn y wolok, bedhes skrifys bos defendys dhe-ves an lytherow devisys gans Haman mab Hammedatha an Agagyas, a skrifas rag distrui an Yedhewon usi yn oll rannvroyow an myghtern: 6rag fatell allav vy perthi gweles an drog a dheu dhe'm pobel? Ha fatell allav vy pesya ha my ow mires war derroes ow herens?’\n9Ena, gelwys veu skrifwesyon an myghtern y'n eur na, y'n tressa mis, yw an mis Sivan, y'n tressa dydh warn ugens anodho; ha skrifys veu herwydh pup-tra a wrug Mordekay y erghi dhe'n Yedhewon, ha dhe'n wahalyethow, ha governours ha pennsevigyon an rannvroyow esa a-dhiworth Eynda bys yn Ethiopia, seyth rannvro ha hwegh ugens, dhe bub rannvro herwydh hy skrif, ha dhe bub pobel herwydh hy thaves, ha dhe'n Yedhewon herwydh aga skrif ha herwydh aga thaves. 10Ha skrifa a wrug ev yn hanow an myghtern Ahasuerus, ha'y selya gans bysow an myghtern, ha dannvon lytherow a wrug dre leuv kannasow war geyn margh, marghogyon owth ehwias war vergh skav, dineythys gans an kasegi ryel. 11Dre hemma an myghtern a ros kummyas dhe'n Yedhewon esa yn pub sita, dhe omguntell war-barth ha defendya aga bewnans, dhe dhistrui, ladha, ha diswul oll an nerth a bobel hag a rannvro, a vynnas aga assaltya, ha'ga fleghes ha'ga benynes; hag a bylla aga fythow avel preydh, 12yn unn jydh, yn oll rannvroyow myghtern Ahasuerus, y'n trydhegves dydh a'n dewdhegves mis, yw an mis Adar.\nArghadow a Wul Restorita dhe'n Yedhewon\n12a 8:12 Yn KJV gwersow 8:12a bys 8:12x yw niverys 16:1 bys 16:24. Yth yw hemma, par dell siw, dasskrif a lyther an arghadow:\n12b ‘An myghtern meur, Ahasuerus, dhe wahalyethow an seyth rannvro ha hwegh-ugens a-dhiworth Eynda bys yn Ethiopia, ha dhe'n re yw lel dhyn ni, salusyans.’\n12c ‘Lies huni, dhe voy menowgh yth yns i enorys gans kuvder aga masoberoryon, dhe voy yth yns i goethus. Ny assayons hepken dhe bystiga agan sojets mes kekeffrys i a assay dhe vrasa erbynn aga masoberoryon, rag ny yllons perthi bern aga hevoeth. 12d Ha ny gemmerons dhe-ves grasyans hepken dhiworth tus, mes ynwedh, dynys gans bostow tus yw estrenyon dhe bup-tra mas, tybi a wrons i dhe dhiank a vreus Duw, neb a gas drogober, ha prest a wel pup-tra. 12e Ha lieskweyth, meur a'n re neb yw settys yn soedhow renk re beu gwrys yn rann dhe vlamya rag skoellya goes gwiryon, hag i re beu maglennys yn droglammow na yllir aga ewnhe, dre gows teg kowetha re beu charjys gans menystrans materow poblek, 12f pan dhyn an dus ma, dre gammfydhweyth, an gwir volonjedh da a'ga rewloryon. 12g Lemmyn, y hyllir gweles hemma, na kemmys dhiworth derivadow kovskrifow kottha, mes dell eus yn agas kyrghynn pan hwithrowgh pana daklow re beu kollenwys yn tebel dre vilta tus ha dhedha soedhow mayth yns anwiw. 12h Hag y'n termyn a dheu ni a wayt gwitha agan gwlaskor yn kres didroblys rag tus oll, 12i ow tegemmeres chanjyow, hag ow breusi pup-prys an kasow a dheffo a-rag agan golok gans dyghtyans klorra.’\n12k ‘Rag Haman mab Hammedatha, Masedonek, (yn hwir estren dhe woes an Persianys, ha neb a omsyns a-bell dhiworth agan kuvder), war-lergh ev dhe vos agan gwester, 12l a'n jevo plesour a'n bolonjedh da eus genen a-barth pub kenedhel, kemmys mayth o ev henwys agan tas prest avel nessa person dhe'n se ryel may hwre pubonan omblegya a-dheragdho. 12m Mes gorlenwys a woeth, ev a assayas dhe gemmeres dhiworthyn agan mestrynses ha'gan bewnans; 12n ha gans gweyth fel ha gwius, ev a hwilas orthyn an gollva a Mordekay, agan selwyas ha prest agan masoberer, hag a Ester, kevrennores dhivlam a'n myghternses, keffrys ha'ga fobel dhien. 12o Rag ev a brederi y'n fordhow ma y hwrussa agan sowdhanas diwith ha treusperthi mestrynses an Persianys dhe'n Masedonianys.’\n12p ‘Mes orth agan brys, an Yedhewon neb re beu dampnys dhe gollva gans an adla triflek ma, nyns yns i drogoberoryon, mes y fewons herwydh laghys a'n moyha gwiryon, 12q ha'ga bos mebyon an Duw bew, an ughella ha'n galloesekka, neb re lewyas an wlaskor ragon ni, keffrys ha rag agan hendasow, yn studh a'n bryntinna.’\n12r ‘Hwi a wra yn ta ow skonya a obaya an lytherow dannvenys gans Haman mab Hammedatha, drefenn ev dhe vos neb re wrug an taklow ma, kregys gans oll y deylu ryb yetys Shushan, rag Duw, an rewler war bup-tra, dhe dyli yn uskis dhodho an gober gwiw. 12s Ytho, ha hwi ow tyllo yn efan dasskrif an lyther ma pup-plas, rewgh kummyas dhe'n Yedhewon may tevnytthyons aga gisyow laghel aga honan, ha rewgh krevder dhedha mayth omdhifressons, y'n trydhegves dydh a'n dewdhegves mis Adar, y'n jydh pur na, erbynn an re a omsettyens warnedha yn termyn galar. 12t Rag yn le kollva an bobel dhewisys, Duw, neb a rewl pup-tra, re wrug an jydh ma heudhder ragdha. 12u Ha rakhenna hwi a'n with yn mysk agas dy'goelyow a govheans avel dydh arbennik pan vo fest da agas cher, hag y'n eur ma hag alemma rag, may fo selwyans ragon ni ha rag an Persianys lel, mes may fo kovadh a gollva rag an re neb a vras er agan pynn.’\n12x ‘Pub sita ha pub pow heb namm na wrello yndella, a vydh distruys gans konnar dre wuw ha tan: ny vydh gwrys difeyth hepken ma na allo tus y dremena mes ynwedh may fo ev kasadow dhe viles ha dhe ydhyn, bys vykken.’


Tus - Wikipedia\n(Daskevarwodhys dhyworth Poblans)\nTus, po pobel (unnplek den), yw eseli an ehen Homo sapiens. Gnasow kemmyn a dus a-dreus an norvys yw skientoleth ha godhvos, yeth, kowethas, ha gonisogeth. Yth esplegyas an ehen dhenel yn Afrika, ha'y wosa omystynna a-dreus an bes oll saw Antarktik. Yma nebes 6,450 milvil a dus y'n bes y'n eur ma.\nEsel tevesik a'n ehen ma a'n gelwir gour (liesek gwer), (ha'n ger den a styr person gorow treweythyow ynwedh). Esel tevesiges a Homo sapiens yw benyn (liesek benenes), po hwath gwreg. Esel yonk yw flogh (liesplek flehes) po baban rag tus pur yonk; y hellir leverel mowes mars yw an flogh benow po maw mars yw gorow.\nAn ehen dhenel a via a-dro dhe 400,000 bloodh, war-lergh tus skiensek y'n eur ma. Y hwra tus rann a'n urdh Primates, unn bagas a vronviles ow komprehendya apys, simes, lemours ha tarsirs keffrys. An nessa ehennow dhe dus y'n urdh ma yw Pan troglodytes (an chimpansi kemmyn) ha Pan paniscus (an bonobo).\nWar dhiw war y hell tus kerdhes – ottomma gnas posek a'gan linyeth esplegyansek. Tus a's peus garrow pur hir may's kehevelir dhe re Primates erel. Hirder kresek tevesigesow an bes yw a-dro dhe 159 cm (y'n Gwlaskor Unys, 164 cm); huni tevesigyon yw adro dhe 172 cm (y'n Gwlaskor Unys, 178 cm).\nGovenek bewnans a dus a-dreus an bes yw 65 bloodh rag benynes ha 61 bloodh rag gwer; mes yma dyffransow meur y'n niverow-ma y'n eyl gwlas ha'n aral. Govenek bewnans yn Japan yw 81 bloodh; huni yn Zambi yw 37 bloodh (gras yn arbennek dhe AIDS).\nGour yn Ghana\nGour koth yn Irak\nTeylu yn Indonesi\nOnan a'n deg erthygel posekka war Wikipedya yw an erthygel ma.\nLast edited on 16 Metheven 2022, at 21:08\nDiwettha golegyans an folen ma a veu an 16 Metheven 2022, dhe 21:08.


Plontyans - Wikipedia\nPlontyans yw furv a geskommunya dhe dharlesa kedhlow. Yth yw pupprys ragvreusek. Y tesinys an kedhlow na dhe wul dhe dus omglewes po krysi neppyth arbennek. Herwydh usadow, yth yw an kedhlow politek.\nSkrisel blontyans yn Korea Gledh\nKales yw aspia mars yw gwir po fug an kedhlow. Yth yw an kedhlow sowdhanus hag anewn fest menowgh. Plontyans a wra dhe dhadhlow durya moy, ha kalessa aga digolm. Y hyll omdhiskwedhes avel skrisellow, argemmynnow an bellwolok, ha gwarnyansow an radyo.\nY teuth an ger 'plontyans' diworth an wreydhenn 'plont-', an diwettha ena diworth Hen Sowsnek, a'n keth gwreydhenn ha'n ger 'plansa'. Henn o styr an wreydhenn yn terowel. Byttegyns, y'n Kynsa Bresel an Bys, chanjys veu dhe styrya tybyansow politek, ervirys aga bos toellus.\nYth yw plontyans nebes kepar hag argemmyn. Rag ensampel, y hwra devnydh a'n routhvyski dhe lesa y dybyansow. Mes, yth yw argemmynna yn-kever gwertha neppyth, ha plontyans yn-kever tybyansow. Yth yw yn fenowgh politek, ha devnydhys yw gans statys po partiow, a-der kowethyansow privedh.\nLast edited on 7 Hwevrer 2021, at 21:15\nDiwettha golegyans an folen ma a veu an 7 Hwevrer 2021, dhe 21:15.


2 Timothi 4 (ABK) - Bible Society\n2 Timothi4 ABK\n1A-dherag Duw ha Krist Yesu neb a wra breusi an re yw bew ha'n re yw marow, my a re charj dhis, ha der y omdhiskwedhyans ha'y wlaskor: 2pregoth an ger; bydh parys da po drog kyn fo an dreveth; gwra keredhi, keski hag ynnia gans pub hirwodhevyans ha dyskas. 3Rag an termyn a dheu ma na berthons dyskas yagh, mes war-lergh aga hwansow, kuntell dyskadoryon ragdha aga honan a wrons i, ow kosa aga diwskovarn, 4hag i a dreyl aga diwskovarn dhe-ves dhiworth an gwir hag i a dreyl war-tu ha hwedhlow. 5Mes ty bydh sad yn pup-tra, godhav drog, gwra ober aweyler, kollanw dha venystri.\n6Rag yth esov vy ow pos diverys seulabrys avel offrynn diwes, ha devedhys yw termyn ow dibarth. 7My re strivyas an strivyans da ha kowlwul an resegva. My re withas an fydh. 8Alemma rag, ragov vy parys yw an kurun a ewnder a re an Arloedh, an breusydh ewn, dhymmo vy y'n jydh na, ha nyns yw ragov vy yn unnsel, mes rag pubonan re garas y omdhiskwedhyans.\n9Gwra assaya dhe dhos dhymmo yn skon; 10rag Demas a'm gasas, ow kara an bys ma, ha mos dhe Thessalonika, Kressens dhe Galatia, Titus dhe Dalmatia. 11Yma Luk yn unnsel genev. Kemmer Mark ha doroy ev genes, rag ev yw dhe les dhymmo rag gonis. 12Tyghikus re dhannvenis dhe Efesus. 13An klok a esis yn Troas gans Karpus, doro ev pan dhyffi, ha'n rol-skrifow, ha dres oll an parcheminennow. 14Aleksander an gweythor kober a wrug meur dhrog dhymmo; an Arloedh a re dhodho war-lergh y wriansow. 15Ty ynwedh bydh war anodho, rag ev a sevis yn feur erbynn agan lavarow.\n16Pan wrugavy defens yn kynsa, nyns esa denvyth ow sevel rybov, mes pub den a'm gasas; na vedhes gorrys dh'aga reken. 17Mes an Arloedh a sevis rybov ha ri nerth dhymmo, may fe an pregoth kowlwrys dredhov ha ma'n klewva oll an Jentilys. Ha sawys veuv yn-mes a anow an lew. 18An Arloedh a wra ow delivra dhiworth pub ober drog hag ow sawya rag y wlaskor nevek. Dhodho ev re bo gordhyans trank heb worfenn. Amen.\n19Salus Priska hag Akwila ha teylu Onesiforus. 20Erastus a wortas yn Korinth mes my a asas Trofimus klav yn Miletus. 21Gwra assaya dhe dhos kyns gwav. Ewbulus ha Pudens ha Linus ha Klawdia ha'n vreder oll a'th tynnergh.\n22An Arloedh4:22 An Arloedh: War-lergh re a'n dornskrifow An Arloedh Yesu Krist. re bo gans dha spyrys. Gras genowgh hwi.4:22 War-lergh re a'n dornskrifow yma dhe dhiwedh an wers Amen.


Compare Bible readings for Eksodus 19 in the ABK and the CEV - Bible Society\n7Ytho Moyses a dheuth ha gelwel henavogyon an bobel, ha gorra a-ragdha oll an geryow ma a worhemmynnis an ARLOEDH dhodho. 8Hag oll an bobel a worthybis war-barth ow leverel, ‘Oll re gewsis an ARLOEDH ni a'n gwra.’ Ha Moyses a dherivas geryow an bobel dhe'n ARLOEDH. 9Ha'n ARLOEDH a leveris dhe Moyses, ‘Otta, y tov dhis yn kommolenn dew may klewvo an bobel pan gowsav genes ha may kryssons dhis bys vykken.’ Ena Moyses a leveris geryow an bobel dhe'n ARLOEDH. 10Ha'n ARLOEDH a leveris dhe Moyses, ‘Ke dhe'n bobel ha'ga sakra hedhyw hag a-vorow, ha gas dhedha golghi aga dillas, 11ha bydh parys erbynn an tressa dydh; rag y'n tressa dydh an ARLOEDH a wra diyskynna war venydh Sinay a-wel an bobel oll. 12Ha ty a wra oryon dhe'n bobel oll a-dro, ow leverel, “Gwaytyewgh na yskynnowgh bys y'n menydh na tochya an or anodho; piwpynag a doch an menydh a vydh gorrys dhe'n mernans; 13ny wra dorn vyth y dochya, mes y fydh labydhys po tennys gans sethow; best po den kyn fo, ny wra bewa.” Pan sen an hirgorn hwyth hir, i a wra dos bys y'n menydh.’ 14Ytho Moyses a dhiyskynnas a'n menydh dhe'n bobel ha sakra an bobel; hag i a wolghas aga dillas. 15Hag ev a leveris dhe'n bobel, ‘Bedhewgh parys erbynn an tressa dydh; na nesiwgh dhe venyn.’


Yowann 3 (ABK) - Bible Society\nYesu ha Nikodemus\n1Yth esa den a'n Fariseow, Nikodemus y hanow, rewler a'n Yedhewon; 2ev a dheuth dhodho yn nos ha leverel dhodho, ‘Rabbi, ni a woer ty dhe vos dyskador devedhys dhiworth Duw; rag ny yll denvyth gul an toknys ma a wredh tejy marnas Duw a vo ganso.’ 3Yesu a worthybis ha leverel dhodho, ‘Yn hwir, yn hwir y lavarav dhis, marnas den a vo genys arta,3:3 arta: Po a-wartha. ny yll gweles gwlaskor Duw.’ 4Yn-medh Nikodemus dhodho, ‘Fatell yll den bos genys, hag ev den koth? A yll ev entra nessa prys yn torr y vamm ha bos genys?’ 5Yesu a worthybis, ‘Yn hwir, yn hwir y lavarav dhis, marnas den a vo genys a dhowr hag a Spyrys, ny yll ev entra yn gwlaskor Duw. 6An pyth yw genys a'n kig yw kig, ha'n pyth yw genys a'n Spyrys yw spyrys. 7Na vedhes marth dhis my dhe leverel dhis, “Res yw hwi dhe vos genys arta.”3:7 arta: Po a-wartha. 8An gwyns a hwyth le may fynno ha ty a glew y son, mes ny wodhes a-ble teu na ple'th a; yndella yw peub neb yw genys dhiworth an Spyrys.’ 9Nikodemus a worthybis ha leverel dhodho, ‘Fatell yll hemma bos?’ 10Yesu a worthybis ha leverel dhodho, ‘Osta dyskador dhe Ysrael ha ny wodhes an taklow ma?\n11‘Yn hwir, yn hwir y lavarav dhis, ni a gews an pyth a wodhon, ha ni a dheg dustuni a'n pyth a welsyn; ha ny dhegemmerowgh agan dustuni. 12Mar terivis dhywgh taklow a'n bys ha ny grysowgh, fatell grysowgh mar terivav dhywgh taklow a nev? 13Ha ny yskynnas denvyth bys yn nev marnas ev neb a dheuth yn-nans, Mab an den.3:13 Mab an den: War-lergh re a'n dornskrifow Mab an den neb usi yn nev. 14Ha kepar dell dhrehevis Moyses an sarf y'n gwylvos, yndella res yw Mab an den dhe vos drehevys, 15may fo bewnans heb diwedh dhe beub a grys ynno.’3:15 War-lergh re a'n dornskrifow ma nag ello dhe goll neb a grys ynno ev, mes may fo dhodho bewnans heb diwedh.\n16‘Rag kemmys y karas Duw an bys, may ros ev y unn Vab dineythys, rag nag ella dhe goll neb a grys ynno ev, mes may fe dhodho bewnans heb diwedh.\n17‘Rag ny dhannvonas Duw y Vab a-bervedh y'n bys rag breusi an bys, mes may fe an bys selwys dredho. 18Nyns yw breusys neb a grys ynno ev; mes neb na grys yw breusys seulabrys, rag ny grysis yn hanow an unn Vab dineythys a Dhuw. 19Ha hemm yw an vreus: golow re dheuth y'n bys, ha'n dus a garas an tewlder moy es an golow, rag bos drog aga oberow. 20Rag seul a wra drog a gas an golow, ha ny dheu dhe'n golow, ma na vo diskudhys y oberow. 21Mes neb a wra gwirder a dheu dhe'n golow, may fo diskwedhys y oberow, i dhe vos gwrys yn Duw.’\nYesu ha Yowann Besydhyer\n22Wosa henna, Yesu ha'y dhyskyblon a dheuth dhe bow Yudi, hag ena ev a wortas gansa, ow pesydhya. 23Hag yth esa Yowann ynwedh ow pesydhya yn Aynon ogas dhe Salim, rag bos meur a dhowr ena; hag yth esa tus ow tos hag ow pos besydhys. 24Rag ny via Yowann hwath tewlys yn prison.\n25Ena dadhel a sordyas yntra re a dhyskyblon Yowann ha'n Yedhewon a-dro dhe lanheans. 26Hag i a dheuth dhe Yowann ha leverel dhodho, ‘Rabbi, ev neb a veu genes a'n tu arall dhe'n Yordan, a neb ty re dhug dustuni, otta, yma ev ow pesydhya, hag yma pub den oll ow tos dhodho.’ 27Yowann a worthybis ha leverel, ‘Ny yll den degemmeres travyth, marnas henna a vo res dhodho dhiworth an nevow. 28Hwi agas honan a dheg dustuni ahanav, my dhe leverel nag ov vy an Krist, mes dannvenys ov a-dheragdho. 29Ev neb a gyv an briesvyrgh yw an gour pries; mes koweth an gour pries neb a sev ha goslowes orto a lowenha yn feur drefenn lev an gour pries. Ytho an lowena ma usi dhymmo vy yw kollenwys. 30Res yw ev dhe ynkressya, mes my dhe lehe.’\nNeb a Dheu dhiworth Nev\n31Ev neb a dheu a wartha yw dres pup-tra; ev neb yw a'n nor yw a'n nor hag ev a gews a'n nor. Ev neb a dheu a nev yw dres pup-tra 32An pyth re welas ha re glewas, ev a dheg dustuni anodho, ha denvyth ny dhegemmer y dhustuni. 33Neb a dhegemmer y dhustuni re worras y sel war hemma: Duw dhe vos lel. 34Rag ev neb re wrug Duw y dhannvon a gews geryow Duw, rag ny re ev an Spyrys orth musur. 35An Tas a gar an Mab hag ev re ros pup-tra yn y dhorn. 36Ev neb a grys y'n Mab a'n jeves bewnans heb diwedh, ha neb na grys y'n Mab ny welvydh bewnans; mes sorr Duw a drig warnodho.\nDavid_597710 - 3 years ago\nPeter_182132 - 3 years ago